‘Tempang’ akibat COVID-19, Harimau Malaya belum patah semangat

KUALA LUMPUR, 10 Dis – Musibah demi musibah menimpa skuad kebangsaan di Singapura sedikitpun tidak melunturkan semangat pemain untuk terus berjuang memburu kejayaan dalam saingan Piala Persekutuan Bola Sepak ASEAN (AFF) 2020.

Ketua Jurulatih pasukan negara Tan Cheng Hoe berkata para pemain menunjukkan sikap positif dalam sesi latihan walaupun menyedari kes positif COVID-19 sedang ‘menghantui’ kem negara ketika ini, dan mungkin memberi tamparan kepada sesetengah pemain.

“Kemungkinan di pihak sesetengah pemain mereka risau tetapi kita lihat daripada cara mereka berlatih serta suasana di dalam dan luar padang cukup baik, cukup positif.

“Kita harap suasana tersebut dapat mengatasi segala cabaran di depan mata kita, yang penting setiap kali kita doa, minta supaya pemain berada dalam keadaan terbaik demi pasukan,” katanya pada sidang media skuad kebangsaan secara maya di Singapura, hari ini.

Menurut Cheng Hoe, skuad Harimau Malaya berada dalam keadaan terbaik berdasarkan dua perlawanan dalam Kumpulan B menyaksikan Malaysia meraih mata penuh masing-masing berdepan Kemboja dan Laos.

Setelah hilang dua pemain yang terpaksa diketepikan iaitu penjaga gol Mohd Khairulazhan Mohd Khalid dan Muhammad Faisal Abdul Halim (pemain sayap), darjah kesukaran Malaysia meningkat apabila hilang dua lagi pemain selepas Muhammad Akhyar Abdul Rashid (pemain sayap) dan pemain pertahanan Quentin Cheng pula disahkan positif COVID-19.

Dengan pemain pertahanan kacukan Dion Cools dijangka menyertai pasukan selepas aksi ketiga saingan kumpulan, Cheng Hoe kini mempunyai baki 19 pemain untuk membuat penggiliran dan merencanakan strategi bagi menghadapi cabaran juara bertahan Vietnam, Ahad ini.

Keadaan tersebut menyaksikan pengendali berusia 53 tahun itu menaruh harapan tinggi kepada barisan pemain untuk sentiasa bersedia dengan segala kemungkinan termasuk beraksi di posisi berbeza ketika bertemu Vietnam di Stadium Bishan.

“Kita yakin mana-mana pemain pun ada motivasi terbaik untuk mengisi kekosongan ditinggalkan pemain yang diuji positif COVID-19. Setiap pemain kena bersedia dengan apa-apa saja situasi dan untuk harungi cabaran yang memang cukup mencabar kali ini,” katanya.

Dalam pada itu, Cheng Hoe berkata kesihatan keempat-empat pemain negara yang dijangkiti COVID-19 berada pada tahap terbaik dan sering berkomunikasi dengan pasukan secara maya.

“Rakan sepasukan kerap bagi kata-kata semangat dan motivasi kepada mereka menerusi panggilan video dan berharap dalam masa terdekat mereka dapat pulih dan kembali bersama skuad,” kata Cheng Hoe. – BERNAMA


Abdul Azeez kemuka representasi kepada AGC tarik balik pertuduhan

KUALA LUMPUR, 23 Jun – Bekas Pengerusi Tabung Haji Datuk Seri Abdul Azeez Abdul Rahim yang menghadapi pertuduhan rasuah dan pengubahan wang haram berhubung projek jalan raya di Perak dan Kedah mengemukakan representasi kepada Jabatan Peguam Negara (AGC) untuk menarik balik pertuduhan tersebut.

“Untuk makluman mahkamah juga, berkenaan permohonan (Abdul Azeez) di Mahkamah Rayuan bagi membatalkan pertuduhan tarikh untuk keputusan ditetapkan 1 Julai ini,” katanya semasa sebutan kes itu di hadapan Hakim Mahkamah Sesyen Azura Alwi.

“Pihak-pihak telah berbincang untuk memohon satu tarikh yang bersesuaian oleh itu kami mencadangkan 30 Ogos untuk sebutan kes,” katanya yang mewakili Abdul Azeez bersama peguam Hisyam Teh Poh Teik.

Abdul Azeez, 55, menghadapi tiga pertuduhan menerima rasuah berjumlah RM5.2 juta berhubung projek jalan raya di Perak dan Kedah serta 10 pertuduhan pengubahan wang haram melibatkan jumlah keseluruhan RM13.9 juta yang didakwa diterima daripada syarikat Menuju Asas Sdn Bhd.

Dia dituduh melakukan perbuatan itu di CIMB Bank, Jalan Tun Perak di sini pada 8 Dis 2010 dan di Affin Bank, Pusat Bandar Puchong, Selangor pada 13 Jun 2017 dan 10 April 2018, manakala kesalahan pengubahan wang haram dilakukan di kawasan Lembah Klang antara 8 Mac 2010 dan 30 Ogos 2018.

Pada 12 Mac tahun lepas, Mahkamah Tinggi menolak permohonannya untuk membatalkan tiga pertuduhan rasuah dan 10 pertuduhan pengubahan wang haram dihadapinya.

Mahkamah Tinggi juga membenarkan permohonan Abdul Azeez yang juga Ahli Parlimen Baling, untuk menangguhkan perbicaraan kesnya di Mahkamah Sesyen sementara menunggu keputusan rayuan di Mahkamah Rayuan.


Kongres MUSA: Sulaiman selesai mengundi

BANDA HILIR 20 Dis. – Presiden Persatuan Bola Sepak Melaka United (MUSA) Datuk Seri Utama Haji Sulaiman Md Ali menunaikan tanggungjawabnya untuk mengundi kepimpinan pengurusan baharu badan induk bola sepak itu sempena Kongres ke-65 hari ini.

Majlis yang diadakan di Hotel Hatten, di sini itu disertai seramai kira-kira 80 perwakilan untuk mengundi jawatan naib presiden dan barisan exco baharu MUSA.

Kehadirannya disambut Timbalan Presiden MUSA Datuk Wira Mohd Yusoff Mahadi, Ketua Pegawai Eksekutif Melaka United FC Datuk Mohd Saiful Mat Sapri dan kepimpinan besar yang lain.

Untuk rekod, pada kongres kali ini, seramai enam individu menawarkan diri bertanding jawatan Naib Presiden untuk mengisi kuota bagi kerusi terbabit.

Selain itu jawatan Timbalan Presiden MUSA juga kekal menjadi milik Mohd Yusof selepas beliau tidak dicabar mana-mana pihak pada kongres kali ini.


Banjir Pontian: 19 orang masih di PPS petang ini

JOHOR BAHRU, 6 Mei – Seramai 19 orang daripada empat keluarga terjejas banjir di Pontian masih berada di satu pusat pemindahan sementara (PPS) petang ini berbanding 51 orang daripada 11 keluarga pagi tadi.

Sekretariat Jawatankuasa Pengurusan Bencana Daerah Pontian dalam kenyataan memaklumkan kesemua mereka yang merupakan penduduk Kampung Sri Segambut ditempatkan di Sekolah Kebangsaan (SK) Melayu Raya.

Hujan lebat yang berterusan sejak kira-kira 5.30 pagi pada 4 Mei lepas, telah menyebabkan beberapa rumah penduduk di Kampung Sri Segambut, Kampung Jasa Sepakat dan Kampung Bukit Panjang dinaiki air.


Mangsa banjir di Pahang, Kelantan dan Perak meningkat

KUALA LUMPUR, 4 Jan – Jumlah mangsa banjir di Pahang, Kelantan dan Perak dilaporkan meningkat tengah hari ini manakala Terengganu dan Johor mencatatkan sedikit penurunan.

Di PAHANG, mangsa banjir terus meningkat dengan 10,739 mangsa ditempatkan di 201 Pusat Pemindahan Sementara (PPS) di sembilan daerah dengan Kuantan masih menjadi daerah paling teruk terjejas.

Menurut portal Info Bencana Jabatan Kebajikan Masyarakat (JKM), setakat 1 tengah hari, Kuantan masih menjadi daerah paling teruk terjejas banjir dengan 3,276 orang dipindahkan, diikuti Maran (1,895), Raub (1,493), Jerantut (1,259), Lipis (1,119), Rompin (742), Temerloh (605) Bentong (215) dan Pekan (135).

Sementara itu, 10 sungai negeri itu masih melebihi paras bahaya iaitu Sungai Jelai di Jeram Bungor dan di Kuala Medang, Lipis; Sungai Tembeling di Kuala Tahan dan Sungai Pahang di Sungai Yap di Jerantut, serta tiga sungai di Kuantan iaitu Sungai Kuantan di Pasir Kemudi, Sungai Kuantan di Pintasan Kuantan serta Sungai Lepar di Jambatan Gelugor.

Turut melebihi paras bahaya adalah Sungai Lipis di Batu Malim, Raub; Kuala Sungai Chini dan Sungai Pahang di Paloh Hinai, Pekan.

Di KELANTAN, jumlah mangsa banjir di PPS di Gua Musang meningkat tengah hari ini kepada 322 orang daripada 78 keluarga berbanding 296 orang daripada 73 keluarga pagi tadi.

Menurut aplikasi Info Bencana JKM, ketika ini terdapat penambahan satu PPS yang dibuka iaitu di Sekolah Kebangsaan (SK) Limau Kasturi 2 berbanding hanya dua PPS yang diaktifkan pada pagi tadi.

Mengikut laporan infobanjir.water.gov.my, setakat tengah hari ini, paras Sungai Galas di Limau Kasturi, Gua Musang merekodkan bacaan melepasi paras bahaya iaitu 60.55 meter (bahaya 59m).

Jurucakap Jabatan Bomba dan Penyelamat Perak berkata di daerah Hilir Perak, seramai 124 mangsa kini ditempatkan di PPS Dewan Majlis Perbandaran Teluk Intan (MPTI) Langkap, 101 mangsa di PPS Dewan MPTI Teluk Intan, 129 mangsa di Dewan Serbaguna Chikus dan 29 mangsa di PPS Dewan Kampung Tanjung Keramat, Langkap.

“Kesemua mangsa merupakan penduduk di Kampung SC Ayer Hitam, Kampung Tengah Ayer Hitam, Kampung Belt Parit 1-8, Kampung Sungai Rambai, Kampung Batu Pecah, Kampung Belakang Kedai Degong dan Pekan Chikus yang terjejas akibat banjir,” katanya dalam kenyataan di sini, hari ini.

Beliau berkata di daerah Kampar pula jumlah mangsa banjir kekal iaitu 27 penduduk Kampung Batu 20 masih berada di dewan kampung itu manakala 26 mangsa dari Kampung Pasir Kuala Dipang juga masih di PPS Dewan Dato Azman Mahalan.

Di daerah Muallim pula terdapat tiga PPS ditutup iaitu PPS Kampung Pauh di Tanjung Malim, Dewan Kampung Pasir dan Surau An-Nur Hidayah, Ulu Slim namun terdapat 458 mangsa di lima PPS di Slim River.

Di TERENGGANU, situasi semakin baik apabila berlaku penurunan jumlah mangsa ditempatkan di PPS iaitu seramai 645 orang daripada 169 keluarga berbanding 815 orang daripada 207 keluarga, pada 12 tengah hari tadi.

Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata daerah yang terjejas banjir kekal dua iaitu di Kemaman dan Dungun, dengan tujuh PPS masih dibuka.

“Di Kemaman, jumlah mangsa menurun kepada 445 orang daripada 108 keluarga manakala di Dungun pula, mangsa seramai 200 orang daripada 61 keluarga,” katanya.

Situasi sama turut berlaku di JOHOR, dengan jumlah mangsa banjir menurun kepada 6,991 orang setakat 12 tengah hari ini berbanding 7,112 orang yang direkodkan pada 8 pagi tadi.

Pengerusi Jawatankuasa Kesihatan dan Alam Sekitar Johor R. Vidyananthan berkata Kluang mencatatkan jumlah mangsa tertinggi seramai 2,376 orang, diikuti Kota Tinggi 2,029 mangsa dan Johor Bahru 1,279 mangsa.

“Sebanyak 68 PPS dibuka dengan 20 di Kota Tinggi, Kluang (19), Johor Bahru (10), Mersing (enam), Kulai (lima), Segamat dan Pontian, masing-masing tiga dan dua di Batu Pahat,” kata beliau dalam satu kenyataan, di sini, hari ini.

Menurut Jabatan Kerja Raya Johor (JKR), setakat ini beberapa jalan persekutuan dan jalan negeri telah ditutup untuk semua kenderaan berikutan banjir di daerah Kota Tinggi.

Jalan berkenaan ialah Jalan Kota Tinggi-Mersing (Kubu), Jalan Kota Tinggi-Mersing (Batu 16), Jalan Kota Tinggi-Mersing (Risda), Jalan Kota Tinggi-Kluang (Arked Mara), Jalan Lok Heng/Mawai/Sungai Mas (Jambatan Sungai Semalok), Jalan Tai Hong, Jalan Tai Hong (rumah kampung), Jalan Tun Sri Lanang, Jalan Semanggar (jambatan), Jalan Mawai Lama, Jalan Kampung Kelantan/Kampung Panti dan Jalan Sungai Telor.- BERNAMA


Lebih 150,000 tan karbon dioksida setara, pengurangan pelepasan GHG dicatat pada 2021

KUALA LUMPUR, 22 Mac – Sebanyak 157,923.23 tan karbon dioksida setara dikurangkan bagi pelepasan gas rumah hijau (GHG) bagi Zon Rendah Karbon oleh pihak berkuasa tempatan (PBT) seluruh negara bagi 2021.

Menteri Alam Sekitar dan Air Datuk Seri Tuan Ibrahim Tuan Man berkata pengurangan sebanyak 12,975.85 tan karbon dioksida setara lagi dicatat oleh rakan kongsi rendah karbon yang mendapat pengiktirafan.

“Sebanyak 13 Zon Rendah Karbon dan 30 Rakan Kongsi Rendah Karbon menerima pengiktirafan Diamond bagi inisiatif pengurangan pelepasan GHG dalam lima elemen utama iaitu tenaga, air, sisa, mobiliti dan kehijauan,” katanya ketika merasmikan majlis Anugerah Bandar Rendah Karbon 2021 di sini hari ini.

Tuan Ibrahim berkata sebanyak 33 bandar sasaran dikenal pasti di bawah Pelan Induk Bandar Rendah Karbon untuk mencapai pengurangan pelepasan GHG mutlak yang tinggi.

“Sebagai galakan bagi mengukuhkan pelaksanaan inisiatif bandar rendah karbon, Kementerian Alam Sekitar dan Air (KASA) memperkenalkan Geran Pemangkin Bandar Rendah Karbon (GeRAK) berjumlah RM35 juta. Geran ini akan diberikan kepada PBT seluruh negara,” katanya.

Beliau berkata setakat ini 18 PBT di Kelantan, Terengganu, Sarawak, Perak, Johor dan Wilayah Persekutuan telah melakukan projek bandar rendah karbon di bawah peruntukan GeRAK.

Tuan Ibrahim berkata pelaksanaan GeRAK dijangka melibatkan 146 syarikat tempatan di seluruh negara dengan potensi pengurangan GHG kira-kira 110,969 tan karbon dioksida setara.

Beliau berkata 141 PBT telah menerima peruntukan bagi pelaksanaan inisiatif bandar rendah karbon merangkumi elemen tenaga, air, sisa, mobiliti dan kehijauan di pekarangan awam.

Sementara itu, Shamsul Bahar berkata Cabaran Bandar Rendah Karbon 2030 telah diperkenalkan sejak 2011 memberi fokus kepada aspek Kerangka Bandar Rendah Karbon (LCCF) dan sistem penilaian.

“Istilah ‘challenge’ atau cabaran di bawah inisiatif ini merujuk kepada cabaran yang diletakkan kepada PBT dan organisasi untuk mengurangkan gas rumah kaca di bawah kawasan tadbir urus mereka,” katanya.

Sementara itu, Anugerah Bandar Rendah Karbon bertujuan mengiktiraf komitmen PBT, badan-badan kerajaan dan organisasi swasta dalam pengurangan pelepasan gas rumah kaca menerusi program Cabaran Bandar Rendah Karbon 2030.- BERNAMA


Dua kementerian teliti negara luar berpotensi untuk skim VTL – Hishammuddin

KUALA LUMPUR, 1 Mac – Kementerian Luar dan Kementerian Pengangkutan sedang meneliti negara luar yang berpotensi untuk dimasukkan dalam senarai skim Laluan Perjalanan Lengkap Vaksin (VTL) dari masa ke masa.

Menteri Kanan Pertahanan Datuk Seri Hishammuddin Tun Hussein berkata setakat ini skim VTL dimanfaatkan antara Malaysia-Singapura, selain Thailand dan Brunei yang akan dilaksanakan dalam masa terdekat seperti diumum Perdana Menteri Datuk Seri Ismail Sabri Yaakob.

“MOFA (Kementerian Luar) telah ditugaskan meneliti senarai negara lain untuk VTL. Mereka ini adalah negara yang kami lihat (untuk skim VTL), bagaimanapun saya bukan dalam kedudukan untuk mengumumkannya,” katanya pada sidang media secara maya selepas Mesyuarat Menteri Kuartet COVID-19 hari ini.


Bomba terbangkan lima kotak organ ke HKL dari LTAM

MELAKA 18 Okt. – Satu operasi penerbangan ihsan bagi membawa lima kotak organ manusia untuk kegunaan pesakit di Hospital Kuala Lumpur (HKL) digerak menggunakan helikopter Agusta AW189 dari Lapangan Terbang Antarabangsa Melaka (LTAM) Batu Berendam di sini, semalam.

Pengarah Jabatan Bomba dan Penyelamat (JBPM) Melaka Abu Bakar Katain berkata, penerbangan itu mengambil masa lebih sejam setelah pesawat berlepas dari LTAM pada 2.36 petang.

“Misi ini menggunakan ambulans udara bertujuan mempercepat penghantaran bagi menyelamatkan nyawa, menjamin integriti organ yang dipindahkan dan menjamin kualiti penghantaran organ,” menurutnya dalam kenyataan malam tadi.

Beliau berkata ambulans udara itu dikendalikan juruterbang Timbalan Penguasa Bomba II Mohd Hasrizal Kamaruzzaman dan pembantu juruterbang Penolong Kanan Penguasa Bomba Safri Rambli dari Pangkalan Udara JBPM Subang.


Polis tahan lelaki pandu MPV secara berbahaya

KUALA LUMPUR, 2 Mei – Polis menahan seorang lelaki yang disyaki memandu kenderaan pelbagai guna (MPV) secara berbahaya di Kilometer (KM) 25.1 hingga KM 27.5 Lebuhraya Karak menghala ke Genting Sempah, Pahang, semalam.

Ketua Polis Daerah Gombak ACP Zainal Mohamed Mohamed berkata pembuli jalan yang berusia 43 tahun itu ditahan di perkarangan Bahagian Siasatan dan Perundangan Trafik Ibu Pejabat Polis Daerah (IPD) Gombak pada pukul 2 petang.

“Pemandu ini telah dibawa menjalani ujian air kencing di Bahagian Narkotik IPD Gombak dan hasil ujian adalah negatif. Beliau juga dibawa ke Hospital Selayang untuk diambil sampel darah bagi tujuan ujian alkohol,” katanya dalam kenyataan.

Beliau berkata pemandu terbabit akan dibawa ke Mahkamah Majistret Selayang untuk mendapat perintah reman bagi disiasat mengikut Seksyen 42 (1) Akta Pengangkutan Jalan 1987 kerana memandu secara melulu dan berbahaya.


Kajian situasi sebenar di Guangzhou bukti Sinovac berkesan menentang varian Delta

KUALA LUMPUR 13 Sept – Satu kajian berhubung keberkesanan dua dos vaksin COVID-19 untuk Sindrom Pernafasan Akut Teruk Koronavirus 2 (SARS-CoV-2) di Guangzhou, China baru-baru ini menunjukkan ia memberikan perlindungan mencukupi bagi menentang varian Delta yang mampu mengancam nyawa manusia di seluruh dunia, kata Pakar Vaksin Pharmaniaga Berhad Dr Ajit Pal Singh.

Beliau berkata kajian itu, yang diketuai Pakar Epidemiologi di Pusat Kawalan dan Pencegahan Penyakit Guangzhou iaitu Zhong Nanshan, mendapati penggunaan vaksin CoronoVac keluaran Sinovac Biotech Ltd dan vaksin SARS-CoV-2 keluaran China National Biotech Group menunjukkan bahawa kedua-duanya lebih berkesan terhadap pesakit COVID-19 bergejala sederhana berbanding yang bergejala ringan.

“Kajian mendapati dua dos vaksin itu mencapai 59 peratus efikasi dalam menentang COVID-19 yang disebabkan oleh varian Delta dengan 70.2 peratus efikasi bagi kategori penyakit respiratori sederhana dan 100 peratus efikasi bagi kes teruk.

“Berdasarkan maklumat ini, hasil kajian didapati melebihi nilai ambang efikasi 50 peratus yang ditetapkan oleh Pertubuhan Kesihatan Sedunia bagi mana-mana vaksin SARS-CoV-2,” menurutnya dalam artikel yang dikeluarkan kepada Bernama hari ini.

Dr Ajit berkata kajian itu dilakukan ke atas 628 peserta termasuk 153 pesakit COVID-19 yang disebabkan oleh varian Delta dan 475 kes kontak rapat di bandar tersebut yang berumur lingkungan 18 hingga 59 tahun.

Beliau berkata, kajian itu turut mendedahkan bahawa pesakit dengan suntikan sekurang-kurangnya satu dos mempunyai tahap perlindungan terhadap jangkitan COVID-19 dengan tahap keberkesanan vaksin 13.8 peratus manakala kesemua 16 kes yang kritikal dan teruk masih belum menerima vaksin SARS-CoV-2.

“Menerusi kajian sama, saintis mendapati keberkesanan vaksin adalah lebih tinggi terhadap golongan wanita dan individu berumur lingkungan 40 hingga 59 tahun dengan kadar efikasi 72.5 peratus berbanding golongan lelaki serta individu dijangkiti COVID-19 yang bergejala sederhana,” katanya.

Dr Ajit berkata, data itu menunjukkan bahawa terdapat keperluan untuk mempertingkat vaksinasi terhadap golongan wanita dan warga emas dalam program vaksinasi secara berterusan.

Katanya, negara yang berdepan kekurangan bekalan vaksin COVID-19 pula boleh membuat polisi dengan disokong penemuan berdasarkan kajian saintifik yang mungkin mengkehendaki seorang individu mendapatkan perlindungan dua dos vaksin terlebih dahulu sebelum berlakunya gelombang wabak baharu.


50,000 hadir meriahkan Sambutan Hari Malaysia 2022

BANDA HILIR 17 September – Dianggarkan seramai 50,000 pengunjung memeriahkan sambutan Hari Malaysia di Dataran Memorial Pengisytiharan Kemerdekaan, di sini, malam tadi.

“Kita masih belum mendapat laporan penuh lagi, tetapi melihat kepada kepadatan di sekitar lokasi sambutan, kita percaya ia mencapai lebih 40,000 hingga 50,000 pengunjung.

“Ia juga baik untuk sektor pelancongan kerana ia dapat memperkenalkan kepelbagaian tradisi dan budaya daripada pelbagai etnik di negara ini,” katanya.

Dalam pada itu, Annuar turut merakamkan ucapan tahniah kepada semua yang terlibat menjayakan sambutan tahun ini, terutamanya kepada Kerajaan Negeri Melaka dan jawatankuasa terlibat.


Banjir: 35 mangsa dipindahkan, tujuh kawasan tidak boleh dilalui di Penampang

KOTA KINABALU, 14 Feb – Seramai 35 orang daripada 10 keluarga dipindahkan dan tujuh kawasan tidak boleh dilalui setelah banjir melanda Penampang, akibat hujan lebat berterusan sejak malam tadi.

Sekretariat Jawatankuasa Pengurusan Bencana Negeri Sabah dalam kenyataan memaklumkan kesemua mangsa dipindahkan ke pusat pemindahan sementara (PPS) Pusat Kebudayaan Penampang yang dibuka pada 10 malam tadi.

Kawasan yang tidak boleh dilalui termasuk Kampung Kolopis, sekitar Sungai Koimadang, Bulatan Siga, Penampang Proper, Jalan Kibabaig, Jalan Dato Panglima Banting, dan Jalan Kasugui.

“Sungai Moyog berada pada paras bahaya sekitar tengah malam tadi, manakala cuaca mendung pada pagi ini dan jumlah mangsa di PPS dijangka kekal hari ini,” menurut kenyataan itu.

Sementara itu, Ahli Parlimen Penampang Datuk Ewon Benedick dalam kenyataan berkata beliau telah berhubung dengan Pegawai Daerah Penampang Francis Chong berkenaan bencana itu dan meminta pegawai di Pusat Khidmat Parlimen Penampang membantu pusat bencana daerah.

“Saya ketika ni berada di Kuala Lumpur untuk sidang Parlimen, namun saya telah meminta pegawai saya untuk turut sama membantu. Semua penduduk diminta mengambil langkah keselamatan sepanjang bencana dan hujan lebat ini,” katanya yang juga Menteri Pembangunan Usahawan dan Koperasi.

Pada 8.55 malam tadi, Jabatan Meteorologi Malaysia mengeluarkan amaran ribut petir sehingga 1 pagi membabitkan beberapa kawasan di Sabah termasuk pedalaman (Tenom, Beaufort, Nabawan, Keningau dan Tambunan) dan Pantai Barat (Papar, Putatan, Penampang, Kota Kinabalu, Tuaran dan Ranau).


Duda maut terjatuh tingkat empat

JASIN 25 Jun: Seorang duda maut dipercayai terjatuh dari tingkat empat sebuah pangsapuri di Bemban, di sini ketika melarikan diri daripada rumah kekasihnya di sini, pagi tadi.

Kejadian yang berlaku kira-kira jam 11.47 pagi itu mengakibatkan lelaki berusia 46 tahun yang berkerja sebagai peniaga maut di lokasi kejadian.

Ketua Polis Daerah Jasin Deputi Superintendan Mispani Hamdan berkata, siasatan awal mendapati lelaki terbabit datang ke rumah saksi iaitu kekasihnya yang juga isteri orang berusia 37 tahun pada jam 12 tengah malam tadi.

“Pada jam kira-kira 10.30 pagi, suami saksi tiba-tiba pulang dan menyedari ada individu lain di dalam rumahnya lalu mengunci pintu jeriji besi hadapan menyebabkan pasangan itu tidak dapat keluar.

“Suami saksi kemudian menghubungi polis dan lelaki itu juga didakwa enggan berunding dengan dengan suami saksi selain nekad melarikan diri,” katanya.

Menurut beliau, lelaki itu bertindak mengambil seutas dawai di ampaian dan mengikat pada palang besi koridor, kemudiannya turun dengan berpaut pada dawai itu.

“Pemeriksaan dijalankan oleh polis kemudian mendapati terdapat kesan tanah dan darah dibahagian muka lelaki itu dipercayai dia terjatuh terhempap selain lengan kirinya juga patah,” katanya.

Mispani berkata, mayat mangsa kemudian dihantar ke Unit Forensik Hospital Jasin bagi proses bedah siasat dan kes disiasat sebagai mati mengejut.


Ahli tidak perlu bayar balik kemudahan pendahuluan i-Sinar – KWSP

KUALA LUMPUR 17 Nov. – Kumpulan Wang Simpanan Pekerja (KWSP) hari ini menafikan maklumat yang tular menerusi media sosial bahawa “ahli perlu membayar balik kemudahan pendahuluan i-Sinar daripada KWSP”.

“Penggantian semula ini akan dilakukan dengan 100 peratus caruman baharu akan dimasukkan terlebih dahulu ke Akaun 1. Setelah jumlah amaun yang diakses daripada i-Sinar diganti semula sepenuhnya, kadar pembahagian caruman akan kembali seperti biasa iaitu 70 peratus bagi Akaun 1 dan 30 peratus untuk Akaun 2.

“Amaun penggantian semula ini akan hanya diterima daripada caruman ahli pada masa depan dan bukannya secara bayaran tunai daripada ahli yang menggunakan kemudahan i-Sinar,” jelas KWSP dalam kenyataan di sini.

“Penggunaan ayat-ayat tidak betul seperti ‘pembayaran balik’, ‘bayar semula’, ‘bayar kemudian’ dan yang seumpama menyebabkan kekeliruan kepada ramai pihak,” demikian menurut kenyataan itu.

Semalam, KWSP mengumumkan perincian dan kelayakan akses ke Akaun 1 bagi kemudahan i-Sinar yang akan memberi manfaat kepada dua juta ahlinya yang kehilangan pekerjaan, diberi cuti tanpa gaji atau ketiadaan pendapatan melibatkan anggaran dana berjumlah RM14 bilion.


Zambry Abdul Kadir Setiausaha Agung BN Baharu

KUALA LUMPUR 8 Jun – Mesyuarat Dewan Tertinggi Barisan Nasional (BN) sebulat suara bersetuju melantik Datuk Seri Dr Zambry Abdul Kadir, sebagai Setiausaha Agung BN yang baharu.

Pelantikan bekas Menteri Besar Perak itu dimaklumkan Pengerusi BN Datuk Seri Dr Ahmad Zahid Hamidi, dalam satu kenyataan selepas Mesyuarat Agung Tahunan Dewan Tertinggi BN, secara maya malam ini.

Ahmad Zahid yang juga Presiden UMNO berkata, mesyuarat itu juga sebulat suara bersetuju melantik Menteri Besar Perlis Datuk Seri Azlan Man, sebagai Pengerusi Jawatankuasa Penyelaras BN negeri itu yang baharu.

Beliau berkata, Dewan Tertinggi BN turut memutuskan untuk menambah kekuatan jentera parti daripada negeri-negeri, bagi usaha membantu pendaftaran vaksin khususnya dalam kalangan warga emas, orang kurang upaya (OKU) dan penduduk di kawasan pedalaman.

“Dewan Tertinggi juga menyeru semua pihak, agar mematuhi prosedur operasi standard (SOP) bagi pengawalan penularan COVID-19 yang sangat membimbangkan pada ketika ini,” katanya.

Ahmad Zahid berkata pada mesyuarat agung tahunan BN itu, Laporan Tahunan dan Kewangan bagi tahun berakhir 31 Disember 2020 turut dibentangkan.

Sementara itu, Datuk Seri Ahmad Maslan yang dilantik sebagai Setiausaha Agung BN pada 5 Jan lalu dalam catatan di Twitternya berkata, beliau telah menarik diri daripada jawatan tersebut pada hujung Februari lalu dan dipersetujui Ahmad Zahid.


Acara kebudayaan mampu rancak pelancongan Melaka-Pulau Pinang

GEORGETOWN 14 Jun – Penganjuran acara berunsurkan kebudayaan dilihat mampu merancakkan lagi aktiviti pelancongan membabitkan pelawat antara Melaka dan Pulau Pinang.

Pengurus Besar Perbadanan Ketua Menteri Melaka (CMI) Masrul Faizal Mohamad berkata, penganjuran acara seumpama itu akan memastikan wujud kesinambungan atau lawatan balas pelawat antara kedua-dua negeri.

“Acara dianjurkan hendaklah menarik pelawat dari Pulau Pinang untuk ke Melaka dan sebaliknya. Lebih bagus jika dapat dijadikan acara tahunan, sekaligus mewujudkan kesinambungan.

“Ciri budaya antara kedua-dua negeri ini yang ada banyak persamaan perlu kita manfaatkan, agar orang ramai boleh lihat keunikan Melaka dan Pulau Pinang,” kata kepada Melaka Hari Ini, di sini, hari ini.

“Selain itu kita juga boleh bekerjasama dengan kerajaan Pulau Pinang, contoh usaha pelancongan dilaksanakan di negeri berkenaan kita cuba laksanakan pula di Melaka,” katanya.

Terdahulu beliau bersama delegasi Melaka diketuai Ketua Menteri Datuk Seri Utama Sulaiman Md Ali melawat ke The Top @Komtar yang menawarkan pemandangan indah sekitar Georgetown dari bangunan setinggi 58 tingkat itu.


Harga telur murah, barang cukup

MELAKA 16 Mac – Tindakan Singapura menarik balik bekalan telur dari negara ini menyebabkan harga telur dijual murah berbanding kebiasaanya di beberapa pasaraya utama di negeri ini.

Tinjauan Melaka Hari Ini mendapati telur gred A yang kebiasaannya dijual pada harga sekitar RM13 sepapan dijual pada harga RM10 dan gred C RM6.90 manakala gred D pada harga RM5.90.

Walaupun dijual pada harga agak rendah namun pembeli tidak melakukan pembelian panik dan bekalan bahan tersebut didapati masih mencukupi bagi menampung keperluan pengguna.

Seorang peniaga, Hafizah Ali, 29, berkata, pada awalnya dia agak bimbang tentang kenaikan harga telur di pasaran memandangkan Singapura menghentikan bekalan telur dari Selangor.

“Saya ingatkan harga telur akan naik apabila dengar berita tersebut, namun Alhamdulilah harga tidak berubah malah ikut Gred C dan D lebih murah sekarang,” katanya ketika ditemui.

Baru-baru ini, Singapura mengarahkan empat pengimport untuk menarik balik telur dari pasaran yang dihasilkan oleh sebuah syarikat di Jeram, Kuala Selangor.

Ia sebagai langkah berjaga-jaga berikutan penemuan Salmonella Enteritidis (SE) pada produk berkenaan yang boleh menyebabkan penyakit disebabkan makanan, jika makanan itu dimakan secara mentah atau separuh masak.

Selain itu, kata Hafizah, ekoran keadaan itu, dia mengambil keputusan untuk membeli telur tambahan memandangkan ketika ini harga bahan makanan itu agak murah.

Sementara itu, Pengarah Kementerian Perdagangan Dalam Negeri Dan Hal Ehwal Pengguna negeri, Norena Jaafar berkata, pihaknya tidak menerima sebarang aduan daripada orang ramai mengenai kenaikan harga telur pada masa ini.

Bagaimanapun beliau meminta orang ramai yang mempunyai maklumat berhubung kenaikan harga bahan tersebut diminta menyalurkan maklumat itu di Unit Penguatkuasaan kementerian bagi tindakan lanjut.


15 juta dewasa di Malaysia sudah terima dos penggalak

KUALA LUMPUR, 7 Mac – Seramai 15,017,166 individu dewasa atau 63.8 peratus daripada populasi kumpulan itu di negara ini telah menerima dos penggalak COVID-19 setakat semalam.

Berdasarkan data di laman web COVIDNOW, sejumlah 22,927,624 atau 97.4 peratus daripada populasi sama telah melengkapkan vaksinasi mereka manakala 23,204,433 atau 98.6 peratus menerima sekurang-kurangnya satu dos vaksin.

Bagi populasi kanak-kanak berusia lima hingga 11 tahun, sebanyak 1,026,732 individu atau 28.9 peratus kumpulan itu telah menerima dos pertama vaksin COVID-19 melalui Program Imunisasi COVID-19 Kebangsaan Kanak-Kanak (PICKids).

Sementara itu, bagi remaja berusia 12 hingga 17 tahun, sebanyak 2,831,197 individu atau 91 peratus daripada populasi itu telah melengkapkan vaksinasi mereka manakala 2,931,709 atau 94.2 peratus menerima sekurang-kurangnya satu dos vaksin.

Vaksinasi harian semalam menyaksikan sebanyak 57,106 dos vaksin diberikan meliputi 24,342 dos pertama, 882 dos kedua dan 31,882 dos penggalak, menjadikan jumlah kumulatif dos vaksin yang diberikan di bawah Program Imunisasi COVID-19 Kebangsaan (PICK) sebanyak 67,731,132.

Sementara itu, menurut portal GitHub Kementerian Kesihatan, 55 kes kematian akibat COVID-19 direkodkan semalam dengan Kedah merekodkan angka tertinggi iaitu 12 kes.

Ia diikuti Pulau Pinang dengan lapan kes, Johor (7), Terengganu (6), Kelantan (5), masing-masing empat kes di Perak dan Selangor, dua kes masing-masing di Melaka, Negeri Sembilan dan Perlis serta satu kes direkodkan masing-masing di Pahang, Sabah dan Sarawak. – BERNAMA


DUN Ayer Molek: Pupuk kesedaran dan tanggungjawab jaga kebersihan

AYER MOLEK 21 Julai – Jabatan Kemajuan Masyarakat (KEMAS) mengadakan gotong-royong bagi meningkatkan kesedaran dalam kalangan penduduk terhadap penjagaan alam sekitar.

Ahli Dewan Undangan Negeri (ADUN) Ayer Molek, Datuk Rahmad Mariman berkata inisiatif itu sekali gus memupuk sifat tanggungjawab dan disiplin dalam diri masyarakat.

“Penduduk juga dapat mewujudkan hubungan bersama komuniti desa dengan pemimpin tempatan, agensi kerajaan, swasta dan badan bukan kerajaan (NGO),” katanya ketika dihubungi.

Baru-baru ini Rahmad merasmikan
Program Semarak Gotong-Royong anjuran KEMAS dengan kerjasama Jawatankuasa Kemajuan dan Keselamatan Kampung (JPKK) Paya Dalam di Surau As-Siddiq Kampung Tengah Paya Dalam, 17 Julai lalu.

Program itu tertumpu kepada pembesihan kawasan Surau As Siddiq, Kampung Tengah, Dewan Paya Dalam Utara, Jalan Surau Batu ke Paya Meranti, Jalan Gambir, Jalan Masjid Al Muhtadin dan Kawasan Taman Paya Dalam.


Sambutan Hari Wanita 2020 dirai semasa PRN Johor

JOHOR BAHRU, 8 Mac – Dalam kesibukan kempen Pilihan Raya Negeri (PRN) Johor, sambutan Hari Wanita 2022 yang diraikan masyarakat sejagat hari ini mencuri sedikit tumpuan pemimpin serta calon khususnya calon wanita untuk menzahirkan penghargaan kepada kaum hawa.

Pemimpin dan calon yang sedang berusaha meraih sokongan dalam kempen pilihan raya, yang memasuki hari ke-11 hari ini, mengambil peluang dan kesempatan untuk merakamkan ucapan dan menghadiahkan bunga, menzahirkan rasa kasih dan sayang buat seluruh wanita.

Timbalan Menteri Komunikasi dan Multimedia Datuk Zahidi Zainul Abidin ketika melawat Pusat Operasi PRN Johor Bernama dan Pusat Media Kementerian Komunikasi Multimedia di Grand Paragon Hotel bersama isterinya Datin Nooraine Ahmad, mengambil kesempatan menyampaikan ucapan penghargaan kepada semua wanita.

“Sama-sama kita jayakan agenda Saksama Bersama untuk semua wanita di seluruh dunia. Terima kasih atas segalanya… Selamat Hari Wanita 2022,” katanya.

Di timur negeri Johor, sambutan Hari Wanita di Mersing jelas memberi kenangan manis kepada wartawan Bernama Siti Baaqiah Mamat apabila calon Perikatan Nasional (PN) Alwiyah Talib bagi kerusi Dewan Undangan Negeri (DUN) Endau menghadiahkan sekuntum mawar merah kepada beliau.

“Terasa diri ini dihargai sebagai wanita. Sambutan Hari Wanita ini menampakkan peranan wanita dihargai dalam sama-sama bekerja keras membangunkan ekonomi, keluarga dan masyarakat setempat.

“Ayah saya juga sempat beri ucapan kepada saya hari ini. Tadi masa (calon) bagi bunga kepada saya, ramai lelaki juga mengucapkan Selamat Hari Wanita kepada saya,” kata Siti Baaqiah.

Alwiyah turut merakamkan penghargaan dan memberikan bunga kepada wanita yang ditemui semasa sambutan Hari Keluarga Pertubuhan Kami Anak Felda di Taman Selesa, Felda Endau hari ini.

Alwiyah adalah antara 37 calon wanita daripada keseluruhan 239 calon yang menawarkan diri pada PRN Johor. Barisan Nasional menampilkan 14 calon wanita, Pakatan Harapan (lapan), PN (enam), Parti Pejuang Tanah Air (empat) manakala Parti Ikatan Demokratik Malaysia (MUDA) dua calon wanita.

Tema itu dipilih untuk meningkatkan kesedaran dan kefahaman seluruh lapisan masyarakat terhadap kepentingan mencapai kesaksamaan bersama bagi memastikan potensi wanita dapat dioptimumkan. – BERNAMA


KOM tidak mahu ambil risiko anjur kejohanan buat masa ini

KUALA LUMPUR 27 Sept. – Kesatuan Olahraga Malaysia (KOM) kemungkinan tidak menganjurkan sebarang kejohanan sekurang-kurangnya untuk tempoh dua bulan lagi susulan peningkatan kes COVID-19 di negara ini.

KOM sebelum ini merancang untuk menganjurkan kejohanan tertutup pada Oktober, namun Pesidennya Datuk S.M Muthu menjelaskan bahawa badan induk sukan olahraga itu merasakan keadaan masih belum betul-betul selamat untuk menganjurkan pertandingan.

Keputusan kemungkinan dibuat pada mesyuarat agung tahunan (AGM) persatuan pada 24 Okt depan, sama ada menganjurkan kejohanan dalam skala lebih kecil dengan acara tertentu untuk memastikan atlet berada dalam keadaan baik menjelang kelayakan Sukan Olimpik Tokyo 2020.

Atlet tukul besi negara Jackie Wong yang juga pemegang rekod kebangsaan dengan catatan balingan 68.22 meter, menjadi atlet pertama dijangkiti COVID-19 pada Mac lepas, dan menerima rawatan di Hospital Subu lebih 70 hari.

“Kami tidak mahu mengambil risiko kerana penganjuran kejohanan akan melibatkan banyak pihak termasuk atlet, jurulatih dan pegawai teknikal. Mungkin kami akan anjurkan kejohanan berasingan mengikut acara seperti kategori lompatan, larian dan balingan.

“Harapan kami, pada tahun depan, jika keadaan mengizinkan, kami bercadang untuk anjurkan dua kejohanan domestik pada setengah tahun pertama. Ia penting kepada atlet untuk melakukan persiapan bagi menghadapi kejohanan kelayakan ke Tokyo dan Sukan SEA Vietnam pada November,” katanya kepada Bernama.

Muthu berkata atlet kurang  bernasib baik kerana tidak dapat menyertai mana-mana kejohanan sama ada peringkat domestik mahupun antarabangsa dalam masa terdekat susulan penularan pandemik COVID-19 yang berlaku secara global.

Olahraga Dunia mengumumkan tempoh kelayakan untuk atlet yang belum layak ke Sukan Olimpik Tokyo bermula pada 21 Dis depan hingga 29 Jun 2021.


Jalan sesak, ribuan pelancong ‘serbu’ Pantai Pengkalan Balak

PENGKALAN BALAK 1 Feb – Pantai Pengkalan Balak terus menjadi pilihan ribuan pelancong yang mahu menghabiskan cuti sempena perayaan Tahun Baharu Cina.

Pantai peranginan itu terus mencatatkan peningkatan berganda jumlah kedatangan pelancong hari ini sehingga trafik jalan raya dilihat semakin sesak sejak tengah hari tadi.

Tinjauan Melaka Hari Ini di Pantai Padang Kemunting mendapati jalan kecil selebar tidak kurang lima meter sepanjang hampir dua kilometer kini dipenuhi kenderaan keluar masuk mengakibatkan trafik keluar masuk begitu perlahan.

Jalan yang sepatutnya sehala tidak lagi dipraktikkan malah mereka terpaksa menunggu lama untuk bergerak secara giliran ditambah ruang parkir terhad selain kedudukan peniaga di tepi jalan.

Seorang pengunjung, Mohd Hafiz Mohd Yusoff,40, berkata, dia yang setiap tahun berkunjung ke pantai itu mengakui keadaan jalan itu sebelum ini dijadikan jalan sehala dan dikawal anggota Jabatan Sukarelawan Malaysia (RELA).

“Jalan ini sebenarnya sehala tapi ada yang tidak prihatin mereka lalu sajalah, jadi kita mencadangkan mungkin di waktu puncak ini perlu ada RELA yang menjaganya bagi membantu untuk melancarkan perjalanan,” katanya kepada Melaka Hari Ini.

Dia yang bercuti dari Puchong, Selangor turut mencadangkan beberapa pembangunan perlu diperluaskan dikawasan pelancongan itu seperti penyediaan tandas awam yang lebih kondusif.

“Majlis Perbandaran Alor Gajah (MPAG) seharusnya membina lebih banyak tandas, sini memang ada tandas tapi berbayar, yang disediakan pula tidak berbaloi dengan keadaanya yang menyedihkan malah tekanan air pula tidak kuat.

“Selain itu, sebagai pengunjung kita mohon kerajaan sediakan lebih banyak tong sampah kerana kebiasannya bila orang ramai yang datang sini datang tak jumpa tong sampah, mereka hanya longgok dan tinggalkan saja,” katanya.

Seorang pekerja perkhidmatan sukan air, Alif Aidil Abu Hassan, 18 berkata, sambutan pelancong begitu menggalakkan sejak Jumaat lalu berbanding pada waktu hujung minggu pada bulan sebelum ini.

“Alhamdulillah, sambutan cukup menggalakkan setakat pagi tadi tiga buah bot yang disediakan kita menerima kira-kira 20 trip dari pelancong yang ingin menikmati sukan air di sini,” katanya.


Kerajaan tarik balik permohonan lucut hak harta hampir RM16 juta milik keluarga Abdul Azeez

KUALA LUMPUR, 4 Mac – Kerajaan menarik balik permohonan melucut hak wang tunai hampir RM16 juta daripada akaun milik isteri bekas Pengerusi Tabung Haji Datuk Seri Abdul Azeez Abdul Rahim, Datin Seri Khadijah Mohd Noor dan empat anak mereka termasuk satu lot kedai di Bandar Sunway, milik syarikat mereka.

Timbalan Pendakwa Raya Nik Haslinie Hashim memaklumkan Mahkamah Tinggi di sini hari ini bahawa keputusan itu dibuat Jabatan Peguam Negara berikutan surat representasi yang dikemukakan oleh responden (keluarga Abdul Azeez)

“Hari ini ditetapkan untuk sebutan dan terdapat perkembangan dari segi siasatan dan juga adanya surat susulan (berhubung representasi) daripada pihak responden bertarikh 15 Feb 2022 di mana Jabatan Peguam Negara bersetuju untuk menarik balik permohonan melucut hak harta tersebut.

Hakim Datuk Muhammad Jamil Hussin kemudian membatalkan permohonan kerajaan tersebut dan melapangkan tarikh pendengaran permohonan yang ditetapkan pada 21 Jun ini.

Pada 8 Feb lepas, Nik Haslinie memaklumkan kepada mahkamah bahawa Jabatan Peguam Negara menolak representasi dikemukakan ahli keluarga Abdul Azeez pada 4 Feb lepas berhubung permohonan kerajaan untuk melucut hak harta tersebut.

Pada September 2019, kerajaan memohon untuk melucut hak hampir RM16 juta daripada akaun milik Khadijah, empat anaknya iaitu Mohamed Khairul Anwar, Mohamed Khairul Azman, Khaleeda Azwa, Khaleeda Azeera termasuk satu lot kedai di Bandar Sunway, milik syarikat mereka, Azeera Management Consultants (M) Sdn Bhd.

Pada 18 Dis 2020, Mahkamah Tinggi menolak permohonan ahli keluarga Abdul Azeez untuk menangguhkan prosiding melucut hak sementara perbicaraan kes rasuah terhadap Ahli Parlimen Baling itu yang sedang berjalan di Mahkamah Sesyen di sini selesai.

Abdul Azeez, 55, kini dibicarakan atas tiga pertuduhan menerima rasuah berjumlah RM5.2 juta berkaitan projek jalan raya di Perak dan Kedah, serta 10 pertuduhan pengubahan wang haram melibatkan hampir RM140 juta, yang didakwa diterima daripada syarikat Menuju Asas Sdn Bhd.


Banjir: Tiga pencawang telekomunikasi talian mudah alih di Gua Musang terjejas

KOTA BHARU, 21 Dis – Tiga daripada 133 pencawang perkhidmatan telekomunikasi talian mudah alih di Gua Musang terjejas pada Sabtu, disebabkan banjir yang melanda di jajahan berkenaan sejak 17 Dis lalu.

Pengarah Suruhanjaya Komunikasi dan Multimedia (SKMM) Kelantan Abd Mubin Mohd Zain berkata tiga pencawang berkenaan telah dikenal pasti iaitu pencawang di Pos Simpor, Pos Tohoi dan Kampung Hulu di Gua Musang.

“Proses pemulihan di ketiga-tiga pencawang berkenaan akan diusahakan oleh pasukan teknikal untuk menyelesaikan masalah ini secepat mungkin. Ketiga-tiga pencawang berkenaan masih tidak dapat berfungsi dan digunakan dan ia akan dipulihkan dengan segera setelah akses ke lokasi berkenaan dibuka.

“Dalam tempoh ini juga, penduduk di kawasan berkenaan berkemungkinan akan berdepan dengan sedikit kekangan untuk mendapat liputan perkhidmatan telekomunikasi, bagaimanapun liputan berkenaan tidak menjejaskan mereka di pusat pemindahan sementara (PPS),” katanya ketika dihubungi Bernama, di sini hari ini.

Mengulas lanjut, Abd Mubin berkata pasukan teknikal yang berada di lapangan ketika ini juga sedang mencuba sebaik mungkin untuk menyelesaikan masalah berkenaan.

Dalam perkembangan sama, Abd Mubin berkata dua pencawang perkhidmatan telekomunikasi talian mudah alih iaitu di Kampung Serian, Gua Musang dan Kampung Sungai Chong, Kuala Krai turut mengalami masalah yang sama pada Sabtu lepas, tetapi kini kembali beroperasi sepetti sedia kala selepas dibaik pulih.

“Pihak kami akan sentiasa mengikuti perkembangan semasa situasi banjir di negeri ini dari semasa ke semasa, kerana khuatir ia akan membabitkan lebih 1,000 pencawang telekomunikasi sedia ada sekali gus boleh menjejaskan penyampaian komunikasi penduduk setempat,” katanya.- BERNAMA


MKN benarkan pelajar tempatan kembali ke kampus mulai 1 Mac 2021

AYER KEROH 31 Dis. – Sidang Khas Majlis Keselamatan Negara (MKN) 23 Disember lalu meluluskan cadangan Kementerian Pengajian Tinggi (KPT) bagi membenarkan pelajar tempatan Institusi Pendidikan Tinggi (IPT) kembali ke kampus secara berfasa mengikut IPT masing-masing seawal 1 Mac 2021.

Menteri Pengajian Tinggi, Datuk Seri Dr. Noraini Ahmad berkata, bagi pelajar dari Zon Merah kemasukan adalah 10 hari lebih awal untuk menjalani proses pengasingan demi memastikan mereka bebas COVID-19.

“MKN juga meluluskan cadangan KPT membenarkan kemasukan semua pelajar antarabangsa sedia ada dan baharu di IPTA dan IPTS kecuali dari United Kingdom seawal 1 Januari 2021,” katanya menerusi satu kenyataan media hari ini.

“Keputusan membenarkan kemasukan pelajar ke IPT secara fizikal bagi membolehkan pelajar tempatan dan antarabangsa mengikuti aktiviti pengajaran dan pembelajaran (PdP) secara hibrid, iaitu secara bersemuka dan dalam talian.

“Selain mengutamakan langkah keselamatan serta mengamalkan pembudayaan norma baharu seperti memakai pelitup muka, memakai cecair pembasmi kuman serta menjaga penjarakan fizikal.

“Para pelajar boleh hubungi Bilik Gerakan COVID-19 KPT yang dibuka 24 jam di talian 03-8870 6777/6949/6623/6124, melayari laman web IPT atau terus menghubungi IPT masing-masing bagi mendapatkan maklumat lanjut mengenai tarikh dan jadual kemasukan ke IPT,” katanya.


Zahid ulangi tiada kerjasama dengan Bersatu

KUALA LUMPUR 27 Okt – Pengerusi Barisan Nasional (BN), Datuk Seri Ahmad Zahid Hamidi mengulangi pendirian tidak akan bekerjasama dengan Bersatu dalam Pilihan Raya Negeri (PRN) Melaka 20 Nov depan.


Kibar bendera putih atau tidak, yang susah wajar dibantu – Zulkifli

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri berkata  walaupun pelbagai pandangan dikemukakan termasuk oleh mufti-mufti, namun kebanyakannya bermatlamat untuk membantu golongan yang terkesan ekoran pendemik COVID-19.

“Yang penting kita turun, padang tak kisah ada bendera ke tak ada bendera, orang dalam susah kita bantu,” katanya kepada pemberita selepas menyampaikan bantuan kepada golongan memerlukan sempena program Inspirasi Prihatin Yayasan Pembangunan Ekonomi Islam Malaysia (YaPEIM) di sini hari ini.

Beliau berkata demikian ketika diminta mengulas tentang pelbagai pandangan yang disuarakan oleh beberapa pihak berhubung tindakan mengibar bendera putih sebagai isyarat meminta pertolongan.

Dalam pada itu, Zulkifli berkata orang ramai juga boleh meminta bantuan dengan menghubungi talian yang disediakan menerusi laman sesawang atau Facebook agensi di bawah seliaan beliau  termasuk Yayasan Dakwah Islamiah Malaysia (Yadim) dan YaPEIM.

Beliau berkata setakat ini bantuan bernilai lebih RM700 juta disalurkan kepada orang ramai di seluruh negara melalui kerjasama pelbagai agensi termasuk Pusat Pungutan Zakat dan Jabatan Agama Islam Negeri serta Yadim.

Sementara itu, mengenai prosedur operasi standard (SOP) pelaksanaan ibadah korban bersempena sambutan Aidiladha bulan ini, beliau berkata  ia tertakluk kepada Jabatan Agama Islam negeri masing-masing.

Katanya Jawatankuasa Muzakarah Khas Majlis Kebangsaan Bagi Hal Ehwal Ugama Islam Malaysia (MKI) sebelum ini memutuskan ibadat korban dibenarkan, namun perlu mengikut SOP yang diwartakan Majlis Keselamatan Negara selain nasihat mufti setiap negeri.

Sementara itu di Pasir Mas, Kelantan Timbalan Ketua Pemuda PAS Pusat  Ahmad Fadhil Shaari  berpendapat bendera putih adalah lambang isyarat kecemasan yang perlu diberikan perhatian termasuk pihak masjid, jiran tetangga, madrasah dan wakil rakyat kawasan.

“Dalam situasi sekarang mungkin ada orang yang perlukan lampin pakai buang untuk anak-anak dan ada yang perlukan beras, malah ada juga yang perlukan wang bagi membayar sewa rumah,” katanya sambil berharap isu itu tidak terus dipolitikkan.


Polis tumpas dua sindiket penyeludup, proses dadah bernilai RM17.55 juta

SHAH ALAM 26 April. – Polis menumpaskan dua sindiket pengedaran dan pemprosesan dadah berjumlah RM17.55 juta dalam 10 serbuan berasingan di sekitar Lembah Klang pada Selasa dan Rabu lalu.

Timbalan Ketua Polis Negara Datuk Seri Acryl Sani Abdullah Sani berkata, hasil serbuan itu pihaknya menahan 17 individu iaitu ahli sindiket termasuk empat lelaki warga Bangladesh dan seorang wanita tempatan berumur 24 hingga 47 tahun.

Acryl Sani berkata bagi sindiket pertama, Jabatan Siasatan Jenayah Narkotik (JSJN) Bukit Aman dengan JSJN Selangor melancarkan tujuh serbuan di lokasi berbeza di sekitar Kajang dan Pandamaran serta merampas 354 slab atau ketulan heroin base seberat 134 kilogram (kg) dan 101 bungkusan plastik disyaki dadah jenis syabu seberat 104 kg bernilai RM15.2 juta.

“Sindiket yang mula menjalankan aktiviti pengedaran dadah sejak Februari tahun ini menyeludup masuk bekalan dadah ke Malaysia dari selatan Thailand menggunakan jeti haram di Kelantan.

Beliau berkata seorang daripada suspek didapati positif ketamin dan mempunyai rekod jenayah di bawah Seksyen 170 dan Seksyen 395/397 Kanun Keseksaan (KK).

Bagi sindiket kedua, Acryl Sani berkata pihaknya telah melancarkan tiga serbuan dan berjaya membongkar sebuah makmal haram memproses dadah ketamin di sekitar Rawang pada Selasa lepas.

Katanya, hasil ketiga-tiga serbuan tersebut pihaknya merampas 22.015 kg dadah dan 37.15 kg cecair disyaki jenis ketamin dianggarkan bernilai RM2.35 juta.

“Empat daripada lapan suspek yang ditahan dalam sindiket ini didapati positif dadah jenis ketamin manakala seorang daripada mereka mempunyai rekod jenayah,” katanya.

Acryl Sani berkata tindakan menyita dilakukan pihaknya dengan nilai keseluruhan sitaan bagi kedua-dua operasi adalah lebih RM1 juta antaranya melibatkan 10 buah kereta, empat motosikal dan wang tunai berjumlah RM136,110.

Dalam pada itu, Acryl Sani berkata sepanjang Januari hingga April tahun ini, Polis Diraja Malaysia (PDRM) telah menumpaskan 92 sindiket dadah melibatkan 12 tan dadah pelbagai jenis bernilai RM747 juta.


ADUN Kempas dilantik sebagai Setiausaha Politik MB Johor

JOHOR BAHRU, 27 Mac – Ahli Dewan Undangan Negeri (ADUN) Kempas Datuk Ramlee Bohani dilantik sebagai Setiausaha Politik kepada Menteri Besar Johor Datuk Onn Hafiz Ghazi berkuat kuasa hari ini.

Ramlee mengangkat sumpah jawatan itu di hadapan Onn Hafiz di Pejabat Menteri Besar Johor di Bangunan Dato’ Jaafar Muhammad, Kota Iskandar.

“Syukur alhamdulillah. Tahniah YB (Yang Berhormat) Dato’ Ramlee Bohani yang juga merupakan ADUN Kempas. Beliau baru sahaja mengangkat sumpah sebagai Setiausaha Politik kepada Menteri Besar Johor, sebentar tadi.

“Selamat menjalankan tugas YB Dato’. Allah Peliharakan Sultan. Allah Berkati Johor,” kata Onn Hafiz menerusi hantaran dalam laman Facebook rasminya, hari ini.

Pada Pilihan Raya Negeri (PRN) Johor lepas, Ramlee daripada Barisan Nasional (BN), memenangi pertandingan tujuh penjuru menewaskan Napsiah Khamis @ Maharan daripada PKR, Nornekman Osman (Parti Pejuang Tanah Air), Nur Faizal Abdullah (Perikatan Nasional) dan tiga calon Bebas iaitu Mohd Azwan Abd Rahman, Mohd Suhimi A. Rahman dan Mohd Hambali Munadi dengan majoriti 3,514 undi.

Semalam, 10 ADUN mengangkat sumpah jawatan Ahli Majlis Mesyuarat Kerajaan Negeri Johor di hadapan Sultan Johor Sultan Ibrahim Almarhum Sultan Iskandar di Balai Menghadap, Istana Bukit Serene.

Pelantikan barisan Exco kerajaan negeri yang baharu adalah susulan kemenangan BN memperoleh majoriti lebih dua pertiga ketika PRN Johor pada 12 Mac lepas.


Eksport ayam 3.6 juta ekor sebulan dihentikan mulai 1 Jun – PM Ismail Sabri

KUALA LUMPUR, 23 Mei – Eksport ayam sebanyak 3.6 juta ekor sebulan dihentikan bermula 1 Jun ini sehingga harga dan pengeluaran ayam kembali stabil, kata Perdana Menteri Datuk Seri Ismail Sabri Yaakob.

Ismail Sabri berkata selain itu kerajaan turut memutuskan untuk mewujudkan stok penimbal ayam dan mengoptimumkan fasiliti penyimpanan bilik sejuk sedia ada milik Kementerian Pertanian dan Industri Makanan (MAFI) dan agensi.

Turut diputuskan adalah memansuhkan Permit Import (AP) ayam termasuk ayam bulat dan keratan ayam bertujuan meningkatkan peluang penglibatan pengimport untuk menyediakan lebih banyak sumber bekalan dan mempermudahkan proses tuntutan subsidi oleh pengeluar ayam.

Sebagai langkah jangka pendek mesyuarat Kabinet hari ini juga membuat ketetapan menambah dan mengiktiraf loji sembelihan di luar negara bagi meningkatkan pengeluaran bekalan ayam, kata Perdana Menteri dalam kenyataan hari ini.

“Kerajaan sedar terdapat laporan bahawa wujud kartel yang mengawal harga dan pengeluaran ayam dalam kalangan syarikat besar. Suruhanjaya Persaingan Malaysia (MyCC) sedang menyiasat perkara ini dan siasatan dijangka selesai pada Jun.

Perdana Menteri berkata kerajaan dalam masa sama akan mengurangkan peranan orang tengah yang memanipulasi bekalan dan harga serta akan memperkenalkan semula jihad memerangi orang tengah yang diperkenalkan pada 2014 dan Pertubuhan Peladang Kebangsaan (NAFAS) diberi peranan untuk mengetuai jihad itu.

Mengenai pandangan jemaah menteri berhubung penanaman jagung dan hampas isirung kelapa sawit (PKC) untuk menjadi alternatif kepada makanan ayam, Ismail Sabri berkata MAFI dan Kementerian Perdagangan Dalam Negeri dan Hal Ehwal Pengguna diminta membentangkan pelan dalam masa terdekat bagi penanaman jagung dan sebagainya.

Ismail Sabri berkata selain itu Syarikat Berkaitan Kerajaan (GLC), agensi kerajaan, Pertubuhan Peladang dan Koperasi turut digalak untuk terlibat dalam penternakan ayam dan kerajaan akan mengkaji bantuan kepada mereka yang terlibat.

Perdana Menteri berkata kerajaan kesal dan kecewa terhadap tindakan beberapa syarikat yang menghentikan bekalan ayam sehingga menyebabkan berlakunya peningkatan harga dan kekurangan bekalan di pasaran.

Beliau berkata pada masa ini harga siling ayam standard ditetapkan pada harga RM8.90 sekilogram dengan pemberian subsidi sebanyak RM729.43 juta di bawah Skim Kawalan Harga Keluarga Malaysia (SKHKM) yang dilaksanakan sejak 5 Feb lepas.

“Bagaimanapun pihak kerajaan mendapati (ada) beberapa syarikat besar yang tidak berminat untuk memohon subsidi dan mahu kerajaan membiarkan harga ayam ditentukan sendiri oleh pasaran. Setakat ini, hanya RM50 juta subsidi telah dibayar kepada penternak yang kebanyakannya adalah syarikat kecil,” katanya.

Ismail Sabri berkata bagi membolehkan tindakan perundangan diambil, Peguam Negara Tan Sri Idrus Harun turut dipanggil pada mesyuarat Kabinet hari ini dan menasihati Kabinet untuk mengguna pakai Akta Kawalan Bekalan 1961 (Akta 122) jika terdapat aktiviti menyorok, menyimpan atau unsur-unsur sabotaj terhadap bekalan ayam, selain lesen mereka juga boleh dibatalkan serta merta.

Selain itu Perdana Menteri berkata MAFI dan KPDNHEP diminta melakukan pemantauan dan pemeriksaan serta mengambil tindakan tegas terhadap pihak yang melanggar Akta Kawalan Bekalan 1961 dan (Peraturan-Peraturan Kawalan Bekalan 1974).

Akta Kawalan Bekalan 1961 (Akta 122) dan (Peraturan-Peraturan Kawalan Bekalan 1974) memperuntukkan denda sehingga RM1 juta atau penjara tidak lebih tiga tahun atau kedua-duanya sekali bagi individu dan denda sehingga RM2 juta bagi perbadanan atau syarikat.

“Sehubungan itu, saya memohon agar Keluarga Malaysia menyokong tindakan yang dilakukan oleh pihak kerajaan ini demi menjaga kepentingan rakyat yang terhimpit dengan peningkatan harga dan kos sara hidup serta kekurangan bekalan,” katanya.


Kejayaan dikecapi Felda hasil perjuangan BN – Ismail Sabri

MERSING, 9 Mac – Kejayaan yang dikecapi Felda adalah hasil perjuangan kepimpinan Kerajaan Barisan Nasional (BN) dari dahulu hingga kini, kata Perdana Menteri Datuk Seri Ismail Sabri Yaakob.

Beliau berkata Felda juga tidak akan wujud tanpa perjuangan seorang daripada pemimpin BN iaitu Perdana Menteri kedua Allahyarham Tun Abdul Razak Hussein, yang bertujuan membasmi kemiskinan dalam kalangan masyarakat luar bandar terutama orang Melayu.

“Jadi, sebab itulah tuan-tuan dan puan-puan, kita (mahu) berterima kasih seperti orang lain tetapi yang pentingnya, kita sedar kejayaan Felda adalah hasil perjuangan kepimpinan BN daripada dahulu hingga kini,” katanya semasa berucap pada Majlis Transformasi Perladangan Felda di Balai Raya Felda Endau hari ini yang turut dihadiri Menteri Perpaduan Negara Datuk Halimah Mohamed Saddique dan Pengerusi Felda Datuk Seri Idris Jusoh.

Ismail Sabri juga berkata banyak pihak mendakwa mereka bertanggungjawab dan sayang kepada Felda namun terdapat bukti yang menunjukkan perbuatan mereka tidak seperti yang diperkata.

“Kalau nak kata orang lain sayang kepada Felda, ada bukti bahawa mereka tidak seperti apa yang mereka sebutkan. BN lah yang sayang kepada Felda dan peneroka,” kata beliau.- BERNAMA


Reman lelaki disyaki bunuh isteri, bayi disambung seminggu lagi

JOHOR BAHRU, 11 Julai – Tempoh reman seorang lelaki yang disyaki membunuh isteri dan bayinya berusia tiga bulan di sebuah rumah di Kampung Bakar Batu, di sini, Isnin lepas, disambung tujuh hari lagi sehingga 18 Julai ini.

Perintah reman yang berkuat kuasa esok (12 Julai) itu dikeluarkan oleh Penolong Kanan Pendaftar Mahkamah Majistret Johor Bahru Suhaila Shafiuddin hari ini.

Sebelum ini, pencuci kapal berusia 24 tahun itu direman selama seminggu bermula 5 Julai sehingga hari ini bagi membolehkan siasatan lanjut mengikut Seksyen 302 Kanun Keseksaan.

Lelaki terbabit ditahan pada 4 Julai lepas di kawasan Permas Jaya di sini, beberapa jam selepas mayat dua beranak itu ditemukan di hadapan rumah mereka, di Kampung Bakar Batu.

Lelaki berkenaan ditahan ketika menunggang motosikal dalam keadaan berbogel pada 2.45 petang dan polis turut merampas sebilah pisau pemotong daging daripada lelaki itu.

Dua hari lepas, Ketua Polis Johor Datuk Kamarul Zaman Mamat dilaporkan berkata seramai 11 individu telah diambil keterangan membabitkan kes pembunuhan itu.


MOTAC tiada kaitan dengan Konsert Rakyat Melaka

Dalam satu kenyataan hari ini, MOTAC berkata ia tidak menerima permohonan daripada pihak penganjur (Jojo Events) untuk bekerjasama bagi konsert tersebut sebaliknya syarikat itu hanya mengemukakan permohonan Geran Sepadan Sektor Kebudayaan (GSSK) bagi penganjuran program itu.

“Justeru, kenyataan yang menyatakan konsert tersebut dianjurkan dengan kerjasama MOTAC adalah tidak benar sama sekali,” katanya merujuk kepada sebuah laporan portal yang mendakwa ‘Konsert Rakyat Melaka’ diadakan dengan kerjasama MOTAC.

MOTAC berkata ia sentiasa menyokong program berbentuk kesenian dan kebudayaan namun memandang serius terhadap sebarang penyalahgunaan nama kementerian bagi tujuan promosi, publisiti ataupun mendapatkan dana daripada mana-mana pihak. – BERNAMA


JAIM tegas tangani ajaran sesat – Exco

AYER KEROH 15 Jun – Jabatan Agama Islam Melaka (Jaim) dengan bantuan Polis Antarabangsa (Interpol) sedang mengesan pengasas ajaran sesat bertapak di Jasin dipercayai sudah melarikan diri ke New Zealand.

Exco Pendidikan, Pengajian Tinggi dan Hal Ehwal Agama negeri, Datuk Rahmad Mariman berkata, Jaim kini sedang mengesan pengasas minuman kesihatan, Suhaini Muhammad, susulan penahanan individu dipercayai pengikutnya di Jasin.

Rahmad berkata, Jaim membuka kertas siasatan susulan video dua lelaki yang mengeluarkan kenyataan menghina Nabi Muhammad S.A.W apabila mendakwa baginda sebagai tuhan yang tular di media sosial 20 Mac lalu.

“Tangkapan dilakukan 11 Jun lalu, ada pengikut setia iaitu lelaki 38 tahun sanggup berhenti kerja mahu berhijrah ke New Zealand semata-mata untuk bersama pengasas ajaran ini.

“Lelaki tersebut dijadual berlepas ke New Zealand bersama isteri dan tiga anak pada 13 Jun lalu, dipercayai ada juga pengikut ajaran ini yang sudah berada di sana,” katanya.

Beliau berkata demikian pada sidang media selepas menghadiri Majlis Sambutan Hari Guru Jaim Peringkat Negeri Melaka 2023 di Dewan Pusat Dagangan Antarabangsa Melaka (MITC), di sini, hari ini.

“Pengasasnya menggunakan perniagaan air sebagai alat untuk menyebarkan ajaran. Kita menasihatkan pengikut ajaran ini segera bertaubat dan berhenti daripada menyebarkan ajaran sesat ini.

“Kita memberi amaran keras kepada mereka yang masih berdegil, tindakan undang-undang akan diambil malah fatwa Melaka memutuskan fahaman yang dibawa ini adalah sesat dan menyelewang daripada ajaran Islam berdasarkan akidah Ahli Sunnah Wal Jamaah,” katanya.


Mansuh AP langkah tepat stabilkan harga makanan

KUALA LUMPUR, 30 Mei – Keputusan kerajaan untuk memansuhkan kelulusan kuota import (AP) bahan makanan berkuat kuasa serta-merta pada 18 Mei lepas adalah langkah tepat untuk menstabilkan harga makanan.

Profesor Fakulti Pertanian Universiti Putra Malaysia Prof Datuk Dr Mad Nasir Shamsudin berkata ketika ini dunia sebenarnya mengalami krisis kos makanan menyaksikan kenaikan harga bahan makanan termasuk bijirin bagi ternakan, sekali gus menyebabkan harga makanan meningkat.

Katanya berdasarkan maklumat daripada pemain industri, langkah yang diambil kerajaan itu mula menunjukkan kesan positif apabila dikatakan terdapat penurunan harga bekalan makanan di pasaran.

“Kerajaan ada dua pilihan polisi iaitu untuk menjaga pengeluar atau menjaga kebajikan pengguna. Untuk pemansuhan AP, harga akan turun, ini bermakna kerajaan menjaga kebajikan pengguna, selain bertepatan untuk membendung kadar inflasi negara yang meningkat,” katanya.

Beliau berkata demikian ketika menjadi panel jemputan program Ruang Bicara terbitan Bernama TV yang disiarkan secara langsung, malam ini yang turut menampilkan panel jemputan lain Pengarah Urusan Mydin Mohamed Holdings Berhad yang juga Presiden Persatuan Peruncit Bumiputera Datuk Dr Ameer Ali Mydin.

Ameer Ali menyifatkan pemansuhan AP itu tindakan berani kerajaan yang memberikan kelegaan khususnya kepada peniaga dan pengguna untuk mendapatkan bekalan makanan pada harga yang wajar.

“Sekarang ini untuk AP, kita fokus sangat pada ayam, tetapi (sayur) kobis sekarang sudah turun harga kerana tiada AP. Kita sudah turun harga (sayur kobis) lebih daripada 40 sen. Disebabkan (pelaksanaan) AP, lebih kurang 30 ke 40 sen kita kena bayar.

Pada 18 Mei lepas, Perdana Menteri Datuk Seri Ismail Sabri Yaakob mengumumkan Kabinet bersetuju tidak mengenakan AP bagi mengimport sebarang bahan makanan berkuat kuasa serta-merta bagi memastikan bekalan makanan negara mencukupi.

Bagaimanapun, Mad Nasir berpandangan langkah memansuhkan AP dilihat tidak sesuai untuk jangka masa panjang kerana bimbang akan memberi kesan kepada Tahap Sara Diri (SSL) sekuriti makanan negara dan tersasar dari pelan strategik untuk pengeluaran makanan tempatan.

Katanya, memandangkan SSL untuk makanan asas dalam negara adalah rendah, maka penting untuk negara melindungi industri pengeluaran makanannya seperti mewujudkan semula AP apabila keadaan kembali pulih supaya kedaulatan makanan negara terjaga.

“Perlu kita faham, AP bertujuan untuk memastikan menetapkan kuota tertentu mengimport makanan untuk mendorong pengeluaran pertanian negara dan membantu petani tempatan,” katanya.

Berdasarkan Dasar Agromakanan Negara 2021-2030, SSL ditakrifkan sebagai penunjuk mengukur kemampuan sebuah negara untuk memenuhi keperluan makanan daripada pengeluaran domestiknya sendiri.

Mengulas lanjut, Mad Nasir berkata terdapat empat komponen di dalam sekuriti makanan melibatkan ketersediaan makanan, kebolehcapaian makanan, penggunaan makanan serta kestabilan makanan.

“Dari segi ketersediaan makanan adalah sama ada (negara) kita keluarkan sendiri atau import makanan itu. Kebolehcapaian makanan pula bermaksud makanan itu sudah ada dalam negara kita, isunya adalah sama ada isi rumah dapat mendapatkan makanan tersebut.

“Untuk penggunaan makanan pula ini adalah sama ada makanan itu boleh dimakan atau tidak, itu isu keselamatan makanan dan juga dari segi corak pemakanan kita. Dari segi kestabilan makanan, stabil itu maknanya makanan harus ada pada setiap masa,” katanya.

Beliau turut mencadangkan agar semua kerajaan negeri mewujudkan lebih banyak tanah pertanian dengan bantuan kerajaan Persekutuan untuk memberikan insentif berasaskan hasil tanah pertanian itu, selain mengajak lebih ramai golongan muda berkecimpung sebagai usahawan tani.


Lapan termasuk empat pegawai kanan polis ditahan bantu siasatan kes di Tawau

KOTA KINABALU, 28 Januari – Lapan anggota polis terdiri daripada empat pegawai kanan dan empat pegawai rendah polis ditahan reman selama tujuh hari bagi membantu siasatan kes melibatkan Seksyen 302 Kanun Keseksaan di Tawau.

Pesuruhjaya Polis Sabah Datuk Idris Abdullah berkata Polis Diraja Malaysia (PDRM) telah menubuhkan pasukan siasatan khas dari Bukit Aman bagi menjalankan siasatan kes terbabit.

“PDRM tidak membuat kenyataan terperinci mengenai kes ini kerana masih terlalu awal dan dibimbangi boleh mengganggu siasatan,” katanya dalam kenyataan di sini hari ini.

Beliau berkata kes itu lebih bersifat peribadi dan media diharap tidak membuat sebarang spekulasi terutama mengaitkan isu keselamatan di negeri ini.


Pendekatan PKPB sebelum keadaan lebih parah – PM

KUALA LUMPUR 7 Nov. – Perintah Kawalan Pergerakan Bersyarat (PKPB) yang dilaksanakan di semua negeri di Semenanjung kecuali Perlis, Kelantan dan Pahang bermula 9 Nov sehingga 6 Dis ini diputuskan, kerana pendekatan lebih tegas dan berani mesti diambil sebelum keadaan menjadi lebih parah.

Perdana Menteri Tan Sri Muhyiddin Yassin berkata peningkatan bilangan kes baharu jangkitan COVID-19 telah mendatangkan kebimbangan serta keresahan dalam kalangan rakyat dan negara tidak lagi boleh terus kekal di dalam situasi Perintah Kawalan Pergerakan Pemulihan (PKPP).

“Sehubungan itu, Sidang Khas Majlis Keselamatan Negara (MKN) telah memutuskan supaya Perintah Kawalan Pergerakan Bersyarat (PKPB), dilaksanakan di semua negeri di Semenanjung kecuali Perlis, Kelantan dan Pahang.

“Selain PKPB ini, Perintah Kawalan Pergerakan Diperketatkan (PKPD) akan dilaksanakan di lokaliti tertentu, yang mencatatkan kes positif COVID-19 yang tinggi,” katanya dalam catatan di laman Facebooknya, hari ini.

Muhyiddin berkata sekatan perjalanan merentas negeri juga akan dilaksanakan, bagi mengurangkan pergerakan orang ramai dan aktiviti sosial sekali gus memutuskan rantaian jangkitan COVID-19.

Sementara itu, beliau berkata Kerajaan Negeri Sarawak turut membuat pembentangan tentang Pelan Persiapan COVID-19 bagi negeri itu, dalam Sidang Khas MKN.

Menerusi pembentangan itu, Muhyiddin berkata kerajaan negeri Sarawak telah membuat permohonan bagi menambah bilangan katil di unit rawatan rapi (ICU), dan meningkatkan kapasiti makmal ujian saringan pengesanan COVID-19 di tujuh hospital kerajaan di negeri tersebut.

Perdana Menteri turut meminta supaya kerajaan negeri berkenaan mengadakan perbincangan lanjut bersama Kementerian Kesihatan (KKM), bagi meneliti keperluan-keperluan itu dan diberikan pertimbangan sewajarnya.

Beliau turut berharap kesemua pendekatan yang diputuskan ini, akan membantu menurunkan kes-kes baharu jangkitan COVID-19 ke tahap paling rendah, bagi menjamin keselamatan dan kelangsungan hidup rakyat.


Pekebun kecil, penoreh getah boleh mula mohon BMT 2022 – Pengerusi Risda

KUALA LUMPUR, 30 Mei – Pekebun kecil dan penoreh getah yang layak boleh mula memohon Bantuan Musim Tengkujuh (BMT) bagi tahun ini, maklum Pengerusi Pihak Berkuasa Kemajuan Pekebun Kecil Perusahaan Getah (RISDA) Datuk Seri Mohd Salim Mohd Sharif.

“Setiap penerima bantuan yang layak akan menerima sebanyak RM600 setiap seorang, bantuan akan disalurkan sebanyak dua kali iaitu RM300 bulan November dan baki RM300 lagi pada Disember tahun ini,” katanya kepada pemberita di majlis sambutan Hari Raya Aidilfitri RISDA di sini hari ini.

Mohd Salim berkata bantuan melibatkan peruntukan sebanyak RM191 juta, khusus kepada pekebun kecil dan penoreh getah yang terjejas pendapatan mereka ketika musim tengkujuh itu, bakal memanfaatkan seramai 232,319 penerima.

Katanya lagi, pekebun kecil dan penoreh getah dinasihatkan melayari portal melalui pautan pekebunkecil.risda.gov.my atau hadir ke pejabat RISDA berhampiran, bagi mendapatkan maklumat tepat berkenaan permohonan mereka.

“Adalah diharapkan bantuan ini sedikit sebanyak meringankan beban pekebin kecil dan penoreh geah yang terjejas sepanjang tempoh musim tengkujuh kelak,” katanya.


Maszlee umum tarik diri daripada Pejuang

KUALA LUMPUR 2 Nov. – Ahli Parlimen Simpang Renggam Dr Maszlee Malik hari ini mengumumkan menarik diri daripada Parti Pejuang Tanah Air (Pejuang).

Beliau yang merupakan Ahli Jawatankuasa Penaja penubuhan parti berkenaan berkata, beliau akan meneruskan usahanya membantu rakyat melalui kapasitinya sebagai Ahli Parlimen Bebas dan ruang aktivisme melalui rangkaian Badan Bukan Kerajaan.

Pejuang yang diasaskan bekas Perdana Menteri Tun Dr Mahathir Mohamad sebagai pengerusinya, sehingga kini masih belum diluluskan pendaftarannya oleh Jabatan Pendaftaran Pertubuhan Malaysia.

“Saya yakin rakyat sudah muak dengan politik percaturan kuasa oleh pihak politikus elitis. Rakyat mahukan ahli politik yang fokus berkhidmat dan benar-benar menyelesaikan masalah yang rakyat hadapi sekarang,” katanya.


Rebat tunai RM30 beli produk kraftangan

BANDA HILIR 12 Dis – Perbadanan Kemajuan Kraftangan Malaysia Melaka menawarkan rebat tunai RM30 kepada pengunjung bagi setiap pembelian produk kraftangan bernilai RM100 ke atas.

Pengarahnya Nur Ithnani Ilyana Alias berkata, tawaran itu diberikan menerusi Promosi Kraf Malaysia yang akan berakhir esok di Kompleks Beli Belah Mahkota Parade.

“Semalam sahaja kira-kira 700 pengunjung telah direkodkan hadir sehari dan kali ini kita bawa 13 peniaga kraftangan dari seluruh negeri untuk pasarkan produk mereka.

Seorang peniaga yang terlibat dalam Promosi Kraf Malaysia, Mastura Selamat, 55 meluahkan rasa syukur kerana platform itu dapat membantu usahawan kecil menjana pendapatan.

“Dah lebih lima kali saya sertai pameran sebegini dan alhamdulillah dalam tempoh PKP saya tidak terjejas sangat sebab kita jual juga secara dalam talian,” katanya yang mempunyai sebuah studio kraftangan di Bukit Katil Damai.

“Saya mula berkecimpung dalam bidang ni sejak tahun 2017 bersama mak, masa tu mak pencen kerajaan jadi kami isi masa lapang dengan aktiviti kraf.


Non-business tax payers reminded to submit tax return forms by June 30

KUALA LUMPUR June 22 – Non-business tax payers are reminded to submit their Income Tax Return Forms (BNCP) for the assessment year of 2019 by June 30.

The Inland Revenue Board (IRB) in a statement today said the BNCP filing programme for 2020 can be reached at http://lampiran1.hasil.gov.my/pdf/pdfam/ProgramMemfailBN_2020_Pin.3_1.pdf for Malay language and http://lampiran1.hasil.gov.my/pdf/pdfam/ProgramMemfailBN_2020_Pin.3_2.pdf for the English version.

“For individual taxpayers, the IRB also provides the tax relief list for the assessment year of 2019 as reference which can be accessed at www.hasil.gov.my,” the statement read.

According to IRB, as of June 15, a total of 2,175,596 income tax return forms for the assessment year of 2019 have been received from non-business tax payers.

IRB said it places great importance on the processing of tax refunds to ensure those who are eligible for a refund receive them within the stipulated timeframe.

In order to facilitate the refund process, tax payers are advised to always update their personal information and bank account details.

For further enquiries, tax payers can visit IRB official portal at www.hasil.gov.my or contact the Hasil Care Line at 03-8911 1000 or +603-8911 1100 (overseas) and HASiL Live Chat.

IRB can also be contacted through feedback form at quick link https://maklumbalaspelanggan.hasil.gov.my/MaklumBalas/ms-my/, and official Facebook page https://www.facebook.com/LHDNM and Twitter at https://twitter.com/LHDNMofficial.


Program Ihya Ramadan UTeM, YaPEIM rai 500 pelajar berpuasa

DURIAN TUNGGAL 20 April – Yayasan Pembangunan Ekonomi Islam Malaysia (YaPEIM) menyalurkan sumbangan bernilai RM14,000 kepada pelajar Universiti Teknikal Malaysia Melaka (UTeM) menerusi program Ihya’ Ramadan, baru-baru ini.

Sumbangan itu berupa 500 pek makanan berbuka puasa untuk 500 pelajar dan bantuan kewangan kepada 100 pelajar B40 UTeM yang diadakan di Pusat Persatuan Pelajar (PPP) Kampus Induk UTeM.

Timbalan Naib Canselor (Hal Ehwal Pelajar), Datuk Dr Sabri Mohamad Sharif berkata, program anjuran Pejabat Hal Ehwal Pelajar UTeM itu dapat membudayakan sifat mahmudah dalam diri setiap warga universiti khususnya dalam kalangan pelajar UTeM.

“Sumbangan itu sedikit sebanyak dapat mengurangkan bebanan kewangan pelajar B40 UTeM meneruskan pengajian mereka di kampus selain menzahirkan aspirasi tahun 2022 Pejabat HEP UTeM yang berfokus kepada kebajikan pelajar,” katanya.

Sementara itu, Pengarah Kanan/Ketua Divisyen Sumber Dana Sosioekonomi dan Amal Jariah YaPEIM, Dr Mohd Hafiz Fauzi berkata, sedekah merupakan salah satu pintu yang dibuka oleh Allah untuk meraih pahala yang besar pada bulan Ramadan.

Program itu turut diserikan dengan alunan bacaan ayat suci Al-Quran oleh Wan Mohamad Firdaus Wan Faizal, pelajar tahun dua UTeM serta perkongsian tazkirah yang disampaikan Pengarah Kanan/Ketua Divisyen Sumber Dana Sosioekonomi dan Amal Jariah YaPEIM sendiri.


Kemasukan pelajar IPT secara berperingkat mulai 15 Oktober – Noraini

KUALA LUMPUR 14 Sept – Kemasukan semula semua warga Institut Pendidikan Tinggi (IPT) ke kampus bagi yang sudah lengkap vaksin dilaksanakan secara berperingkat mulai 15 Oktober depan.

Menteri Pengajian Tinggi, Datuk Seri Dr. Noraini Ahmad berkata, ia melibatkan semua kategori pelajar dan Fasa Pelan Pemulihan Negara (PPN) dengan keutamaan kepada pelajar berkeperluan.

“Sehingga kini juga terdapat seramai 1.2 juta pelajar IPT yang telah mengikuti Pengajaran dan Pembelajaran Di Rumah (PdPR) melebihi tiga semester.

“Ini cabaran besar kepada warga IPT terutama dari sudut psikologi dan mental, justeru Kementerian Pendidikan Tinggi (KPT) meluluskan kemasukan pelajar secara berperingkat mulai 15 Oktober.

“Proses kemasukan pelajar akan menggunakan prosedur operasi standard (SOP) pendidikan tinggi termasuk pengoperasian IPT, keberadaan warga IPT yang lengkap divaksin sekali gus membentuk komuniti sosial yang selamat serta mewujudkan persekitaran Fasa 4 PPN di dalam kampus,” katanya.

“Pergerakan pelajar ke kampus berdasarkan kepada dua kategori pertama bagi pelajar di Semenanjung surat kebenaran kembali ke kampus yang dikeluarkan oleh pihak IPT masing-masing.

“Manakala pergerakan pelajar IPT masuk ke Sarawak, Sabah dan Labuan perlukan surat kebenaran kembali ke kampus oleh pihak IPT, surat kebenaran rentas daerah atau negeri dari pihak PDRM sebagai dokumen iringan dan tertakluk kepada SOP yang dikuatkuasakan kerajaan negeri seperti melaksanakan kuarantin dan ujian swab RT-PCR,” katanya lagi.


Kepelbagaikan kaum dan agama kekuatan membina negara – PM

KUALA LUMPUR 24 Dis – Perdana Menteri Tan Sri Muhyiddin Yassin menyeru rakyat menjadikan kepelbagaian kaum dan agama di negara ini sebagai satu kekuatan untuk membina negara dalam meraikan semangat sambutan Hari Natal esok.

Beliau berkata seluruh rakyat perlu bersyukur kerana setiap perayaan masyarakat pelbagai kaum dan agama di negara ini dapat disambut dengan meriah dalam suasana aman dan harmoni.

Sebagai rakyat dalam sebuah negara majmuk, Hari Natal memberi peluang kepada kita untuk bersama-sama meraikan dan menyambutnya dengan penuh adat dan tradisi, bukan sahaja bersama ahli keluarga tetapi juga sahabat dan seluruh lapisan masyarakat,” katanya dalam perutusan Hari Natal hari ini.

Muhyiddin berkata keharmonian hubungan antara masyarakat Kristian dan Islam dapat dilihat dalam sejarah di Andalusia suatu ketika dulu iaitu hubungan baik antara masyarakat pelbagai agama dan budaya pada ketika itu mendorong negara berkenaan mencipta kemajuan dalam pelbagai bidang.

Susulan pandemik COVID-19 yang belum berakhir, Perdana Menteri berkata kemeriahan sambutan Hari Natal tahun ini tentu sekali agak berbeza terutamanya peluang menziarahi ahli keluarga serta sahabat agak terhad dan majlis rumah terbuka juga perlu dibuat secara sederhana.

“Nasihat saya, demi kepentingan dan kebaikan bersama, sambutlah secara sederhana perayaan Hari Natal kali ini dengan mematuhi garis panduan atau prosedur operasi standard (SOP) ditetapkan. Patuhilah prosedur pengambilan suhu badan, jaga penjarakan fizikal dan tidak perlu bersalaman.

Cukup sekadar tunduk dan letakkan tangan di dada sebagai tanda hormat. Amalkan juga norma baharu iaitu kerap mencuci tangan, gunakan ‘hand sanitizer’ (pensanitasi tangan) serta pakai pelitup muka dengan betul,” katanya.

Muhyiddin berkata bermula 7 Dis lepas, kerajaan juga membenarkan rakyat melakukan rentas negeri dan daerah ke seluruh negara kecuali di kawasan atau zon Perintah Kawalan Pergerakan Diperketatkan (PKPD).

Dalam pada itu Perdana Menteri menasihatkan tuan rumah yang menerima tetamu agar kerap  membersihkan rumah bagi melindungi ibu bapa serta ahli keluarga yang berusia atau kurang sihat kerana mereka lebih berisiko untuk terdedah kepada jangkitan COVID-19.

“Bagi yang bergejala seperti demam atau selesema, duduklah di rumah. Tidak lupa juga, saya mendoakan agar petugas barisan hadapan, anggota keselamatan bertugas di perbatasan negara dan rakyat Malaysia yang berada di luar negara dapat menyambut perayaan ini dengan penuh kegembiraan.


Suruhanjaya Pasukan Polis tentukan calon Timbalan Ketua Polis Negara – KPN

KUALA LUMPUR, 3 Mac – Suruhanjaya Pasukan Polis (SPP) akan menentukan calon yang layak bagi menggantikan kekosongan jawatan Timbalan Ketua Polis Negara Tan Sri Razarudin Husain yang akan bersara wajib pada 14 Mac ini.

Ketua Polis Negara Tan Sri Acryl Sani Abdullah Sani berkata setakat ini Polis Diraja Malaysia (PDRM) mempunyai beberapa calon yang layak dan dikenal pasti bagi mengisi kekosongan itu sebelum diputuskan SPP.

“Insya-Allah kami ada beberapa penjawatan tinggi dalam pasukan akan dikosongkan ekoran persaraan wajib. Oleh yang demikian apa sahaja keputusan, pemilihan dan penentuan akan dilakukan melalui mesyuarat oleh Suruhanjaya Pasukan Polis tidak lama lagi.

“Sudah ada beberapa calon yang layak akan dipertimbangkan oleh suruhanjaya untuk tentukan lantikan jawatan utama tersebut dan jawatan-jawatan lain,” katanya kepada pemberita selepas menghadiri majlis Anugerah Perkhidmatan Cemerlang PDRM Tahun 2022 di Mes Pegawai Kanan Bukit Aman, di sini, hari ini.

Sementara itu, mengulas mengenai operasi menyelamat mangsa banjir di Johor, Acryl Sani berkata PDRM telah menghantar seramai 369 pegawai dan anggota ke negeri itu.

“Kami sedia maklum banjir Johor kali ini antara yang terburuk sejak banjir 2006. Kami telah gerakkan tenaga kerja, sumber manusia dan aset PDRM,” katanya.

Beliau turut memaklumkan operasi kepolisan di Balai Polis Caah di daerah Segamat yang dinaiki air telah dihentikan sementara waktu bagi memberi laluan kepada urusan baik pulih.

“Selain itu, kuarters polis di Ibu Pejabat Polis Daerah Segamat juga turut dinaiki air dan seramai 126 mangsa telah dipindahkan ke PPS, manakala operasi Balai Polis Bahau yang turut terkesan banjir pula masih diteruskan kerana hanya pagarnya sahaja yang runtuh,” katanya.

Pada masa sama, Acryl Sani berkata PDRM akan meminta Pusat Respons Scam Kebangsaan (NSRC) supaya memanjangkan tempoh operasi pusat panggilan kepada 24 jam sehari berbanding 12 jam sehari ketika ini.

Beliau berkata terdapat banyak permintaan dan keluhan orang ramai yang mendakwa apabila mereka membuat panggilan kepada pusat panggilan NSRC pada waktu-waktu tertentu, ia seolah-olah tidak responsif.

“Setakat ini, pusat panggilan NSRC beroperasi dari 8 pagi hingga 8 malam sahaja. Ada permintaan daripada orang ramai untuk panjangkan operasinya kerana katanya apabila mereka telefon pada pukul 10 malam misalnya, ia tidak responsif.

“Selain itu, sebenarnya masih ramai orang awam yang ragu-ragu dengan nombor hotline NSRC iaitu 997. Nombor ini diperkenalkan oleh NSRC yang diketuai Bank Negara Malaysia (BNM) dan dianggotai agensi-agensi lain termasuk PDRM, bertujuan untuk mengurangkan kesan penipuan yang dibuat mereka yang tidak bertanggungjawab,” katanya.

Beliau menyeru supaya orang awam yang merasakan terperdaya atau telah membuat transaksi kewangan perbankan secara dalam talian akibat scam, supaya segera menghubungi 997, agar tindakan penyekatan akaun dan aliran tunai boleh dilakukan.

“Di sini juga saya minta media perlu sentiasa menyebarluaskan isu-isu scam ini kerana penipu ini tidak pernah berehat dan sentiasa mencari kaedah baru untuk tipu mangsa-mangsa ini. Ini dah jadi satu trend kerana kalau tak bendung melalui kesedaran atau pengetahuan, maka kita tidak akan dapat mengatasi masalah ini,” katanya.

NSRC menggabungkan kerjasama PDRM, BNM, Suruhanjaya Komunikasi dan Multimedia (SKMM) dan Pusat Pencegahan Jenayah Kewangan Nasional (NFCC) sebagai inisiatif membendung penipuan secara dalam talian.


Agong zahir ucapan tahniah kepada dua penuntut cemerlang peperiksaan CAT

KUALA LUMPUR 7 Feb. – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menzahirkan ucapan tahniah kepada Nur Athirah Mohamad Zaini dan Putera Aiman Abdul Rasyid di atas kejayaan mereka tersenarai dalam kedudukan kedua dunia selepas memperolehi markah tinggi bagi peperiksaan Certified Accounting Technician (CAT).

Seri Paduka Baginda menerusi satu hantaran di akaun Facebook Istana Negara turut berbangga atas kejayaan kedua-dua pelajar berkenaan dalam menjulang dan mengharumkan nama negara.

“Ini membuktikan dengan iltizam, semangat perjuangan yang tinggi dan usaha bersungguh-sungguh, rakyat Malaysia mampu bersaing dan berjaya di persada antarabangsa,” menurut hantaran yang dimuat naik oleh Istana Negara.

Seri Paduka Baginda turut bertitah semoga kejayaan kedua-dua pelajar itu menjadi sumber inspirasi kepada seluruh rakyat, khususnya golongan belia untuk bekerja keras dan berusaha mencapai kecemerlangan di dalam bidang masing-masing.

Seri Paduka Baginda turut menzahirkan ucapan selamat maju jaya kepada Nur Athirah dan Putera Aiman serta mendoakan semoga mereka dilimpahi kejayaan cemerlang berterusan.

Nur Athirah dan Putera Aiman, masing-masing berusia 19 tahun berkongsi tempat pertama di Malaysia dan kedua di dunia bagi kertas Maintaining Financial Records (FA2).

Nur Athirah merupakan anak jati Pahang dan penuntut di INTEC Education College di Shah Alam, Selangor, manakala Putera Aiman merupakan pelajar Universiti Teknologi MARA (UiTM) di Shah Alam.


KKM sasar program vaksinasi COVID-19 selesai akhir tahun ini

KUALA LUMPUR, 26 Jan – Kementerian Kesihatan (KKM) menyasarkan program vaksinasi COVID-19 di negara ini dapat diselesaikan pada akhir tahun ini atau awal tahun depan.

Ketua Pengarah Kesihatan Tan Sri Dr Noor Hisham Abdullah berkata, program vaksinasi itu akan membabitkan tiga fasa dengan fasa pertama dijangka bermula Mac ini melibatkan setengah juta vaksin untuk petugas barisan hadapan.

“Kita harap kita akan terima vaksin yang pertama pada akhir bulan depan. Tempoh vaksinasi (fasa pertama) ini kita jangkakan pada Mac hingga Mei dengan dos yang pertama diberi dan lepas itu akan diadakan masa 21 hari sebelum kita berikan dos yang kedua.

“Fasa kedua ialah untuk golongan rentan iaitu mereka yang berumur 60 tahun ke atas dan mempunyai penyakit berjangkit dan tidak berjangkit. Kita akan khususkan vaksinasi kepada kumpulan ini.

“Fasa ketiga kita akan berikan kepada semua rakyat Malaysia iaitu sebanyak 17 juta, terutamanya mereka yang bekerja. Jadi, kita harap dapat selesaikan vaksinasi pada akhir tahun ini atau awal tahun depan. Inilah perancangan kita untuk kita tamatkan ataupun putuskan jangkitan COVID-19 dalam negara kita,” katanya.

Dr Noor Hisham berkata, setakat ini Bahagian Regulatori Farmasi Negara (NPRA) KKM hanya memberi kelulusan bersyarat kepada vaksin COVID-19 keluaran syarikat Pfizer.

Mengulas mengenai keberkesanan vaksin itu, Dr Noor Hisham berkata, Malaysia mempunyai kelebihan dari segi masa antara tiga dan empat bulan untuk melihat keberkesanan vaksin tersebut di negara-negara yang telah menjalankan program vaksinasi lebih awal.

“Inilah mungkin kelebihan kita apabila kita tak laksanakan dulu tetapi kita ada empat bulan melihat kepada pelaksanaan di negara-negara lain, contohnya Amerika Syarikat dan United Kingdom. Kita lihat kesan sampingan adalah rendah. Ramai rakan-rakan saya di sana telah menerima vaksin tersebut.

“Setakat ini kita lihat Alhamdulillah, dengan vaksin Pfizer masih boleh, tak ada kesan sampingan yang berkaitan. (Kalau) ada kemungkinan orang meninggal atau kesan sampingan yang lain pun mungkin tak berkaitan dengan vaksin. Inilah kita kena lihat, sama ada (kematian) disebabkan oleh vaksin ataupun ‘coincidence’ dengan penyakit-penyakit yang lain,” katanya.


Polis Sabah rampas syabu 10 kilogram

KOTA KINABALU, 16 Mac – Polis Sabah merampas 10 kilogram (kg) dadah jenis syabu atau metamfetamin bernilai RM396,000 dan menahan dua individu dalam operasi pada Khamis dan Isnin lepas.

Ketua Jabatan Siasatan Jenayah Narkotik Sabah ACP Lam Thiam Huat berkata polis menahan seorang lelaki warga asing berusia 29 tahun yang membawa sebuah kotak berwarna coklat di tempat letak kenderaan Cybercity, Kepayan di sini pada 12.30 tengah hari Khamis.

“Pemeriksaan terhadap kotak itu menemukan empat paket dadah jenis syabu lebih 6kg bernilai RM240,000, dan membawa kepada rampasan tiga paket dadah syabu lebih 3kg bernilai RM120,000 di sebuah apartment di Penampang pada hari sama,” katanya pada sidang media di sini hari ini.

Lam berkata hasil siasatan lanjut, pada Isnin lepas di Pejabat Pos Tenom polis menemukan sebuah bungkusan mengandungi 10 paket dadah jenis sama dengan berat lebih 1kg bernilai RM36,000.

“Pada hari sama 7.30 malam polis menahan seorang wanita berusia 28 tahun warga tempatan bagi membantu siasatan…polis turut menyita beberapa aset antaranya sebuah kereta Toyota Vios, dua motosikal, seutas rantai emas dan wang tunai kesemuanya bernilai hampir RM100,000.” katanya.

Beliau berkata siasatan juga mendapati modus operandi sindiket pengedaran dadah itu dipercayai menggunakan perkhidmatan kurier untuk membawa dadah dari Semenanjung ke Sabah yang mana dadah itu dipercayai dijual ke negara jiran.


RMK-12: Kerajaan Persekutuan jamin layanan adil untuk bangunkan Sabah

KOTA KINABALU 22 Mac – Kerajaan Persekutuan menekankan layanan adil untuk Sabah dalam membentuk dan merancang Rancangan Malaysia Ke-12 (RMK-12) dengan menyalurkan peruntukan sumber kewangan secara saksama dalam membangunkan negeri ini, kata Perdana Menteri Tan Sri Muhyiddin Yassin.

Muhyiddin berkata beliau sedar dalam konteks Sabah, jurang pembangunan masih ketinggalan dalam beberapa aspek jika dibandingkan dengan negeri lain di Semenanjung, justeru Kerajaan Persekutuan komited untuk mengurangkan jurang pembangunan itu.

“Selaras dengan salah satu objektif utama Wawasan Kemakmuran Bersama 2030 iaitu pembangunan untuk semua, Kerajaan (Persekutuan) komited untuk memastikan pembangunan yang mampan di setiap negeri termasuklah di negeri Sabah.

“Pelan Pusingan RMK-12, sebanyak 1,039 projek pembangunan dengan peruntukan sebanyak RM5.01 bilion diluluskan untuk Sabah bagi pelaksanaan projek merentasi pelbagai kementerian dan agensi kerajaan,” katanya ketika berucap pada Sesi Balai Rakyat Wawasan Kemakmuran Bersama 2030 di Pusat Pentadbiran Kerajaan Negeri Sabah di sini hari ini.

Turut hadir Ketua Menteri Sabah Datuk Hajiji Noor, Timbalan Ketua Menteri Sabah I Datuk Seri Bung Moktar Radin, Menteri Kanan Perdagangan Antarabangsa dan Industri Datuk Seri Mohamed Azmin Ali dan Menteri di Jabatan Perdana Menteri (Tugas-tugas Khas) Datuk Seri Mohd Redzuan Md Yusof.

Muhyiddin berkata antara projek pembangunan utama di Sabah yang sedang dilaksanakan ialah projek Lebuhraya Pan Borneo Sabah, sebuah projek yang akan mengubah keadaan (game changer) bagi pembangunan di Sabah dan kehidupan rakyat Negeri Di Bawah Bayu itu.

Selain itu katanya, projek pembesaran Pelabuhan Kontena Sapangar Bay, projek menaik taraf 50 Sekolah Daif secara Sistem Binaan Berindustri (IBS) dan projek Jalan Perhubungan Desa Negeri Sabah juga dijangka memberi manfaat dalam usaha meningkatkan aktiviti ekonomi di Sabah.

“Usaha kerajaan turut tertumpu dalam menangani kemiskinan dan memperkukuh pembangunan inklusif di Sabah…COVID-19 beri kesan sebahagian besar rakyat kita B40 jadi B50, M40 jadi kumpulan miskin. Ini isu serius, bagaimanapun kita mahu bawa pembangunan inklusif untuk Sabah.

“Sebagai contoh, Program Khas Anak Negeri (PKAN) Sabah yang merangkumi 3 kluster, iaitu Native Customary Rights, Mahkamah Adat dan Pembangunan Modal Insan sedang dilaksanakan di bawah Pelan Pusingan 2021 RMK-12,” katanya.

Muhyiddin berkata dalam usaha menangani jurang pembangunan antara bandar dan luar bandar, kerajaan akan terus mengambil pendekatan menyeluruh bagi memastikan kebajikan setiap rakyat terbela.

“Saya difahamkan terdapat kira-kira 1.52 juta penduduk di luar bandar negeri Sabah, iaitu 20 peratus daripada jumlah keseluruhan penduduk luar bandar di Malaysia.

“Di pihak kerajaan, pelbagai inisiatif akan terus dijalankan bagi meningkatkan kesalinghubungan antara satu sama lain seperti pembinaan jalan raya sepanjang 700 km di bawah program Jalan Luar Bandar dan Jalan Perhubungan Desa yang dapat memberi manfaat kepada 232,000 penduduk,” katanya.

Perdana Menteri berkata usaha juga terus digiatkan untuk membina dan membaik pulih rumah di Sabah melalui Program Perumahan Rakyat Termiskin dengan peruntukan sebanyak RM369.8 juta.

“Ini termasuk RM213.6 juta untuk pembinaan 2,700 rumah baharu yang akan memberi manfaat kepada kira-kira 13,000 isi rumah dan RM156.2 juta untuk membaik pulih 9,200 unit rumah bagi 45,000 isi rumah,” katanya.

Beliau berkata selaras dengan konsep prihatin rakyat, tumpuan akan sentiasa diberi kepada golongan rentan seperti kanak-kanak dan di Sabah contohnya, sebanyak RM800 juta diperuntukkan untuk tempoh 2021 hingga 2025 bagi menyediakan Bantuan Makanan Tambahan dan Geran Per Kapita untuk kanak-kanak Tabika dan Taska Kemas melibatkan seramai 1 juta kanak-kanak.

“Bantuan ini meliputi makanan berkhasiat, buku, alat tulis dan pakaian sekolah manakala 1,750 Tabika dan Taska Kemas akan dibaik pulih dalam tempoh sama,” katanya.


Pelaksanaan undi 18 tanggungjawab SPR sepenuhnya

ALOR SETAR 14 Mac. – Sebarang perkembangan mengenai Undi 18 perlu datang daripada Suruhanjaya Pilihan Raya (SPR) yang bertanggungjawab sepenuhnya terhadap pelaksanaan dasar itu, kata Menteri di Jabatan Perdana Menteri (Parlimen dan Undang-Undang) Datuk Seri Takiyuddin Hassan.

“Kerajaan dahulu telahpun membuat pindaan (terhadap) Artikel 47 dan Artikel 119 Perlembagaan Persekutuan dan bila telah dipinda perkara itu terpaksa diambil tindakan oleh SPR.

“SPR bukan urusan kerajaan walaupun ia adalah jabatan kerajaan, tetapi ia adalah suruhanjaya bebas,” katanya kepada pemberita selepas menghadiri Program Malaysia Prihatin, di sini hari ini.

Usia minimum mengundi rakyat Malaysia direndahkan kepada 18 tahun berbanding 21 sebelum ini selepas Rang Undang-Undang Perlembagaan (Pindaan) 2019 diluluskan Dewan Rakyat pada 16 Julai 2019 dan seterusnya oleh Dewan Negara pada 25 Julai 2019.

Sementara itu, Ahli Parlimen Semporna Datuk Seri Mohd Shafie Apdal menggesa SPR mengeluarkan kenyataan tegas berhubung pelaksanaan Undi 18 tanpa dipengaruhi oleh mana-mana pemimpin politik.

Presiden Parti Warisan Sabah itu turut menuntut SPR mengadakan lebih banyak libat urus dengan semua pemegang taruh termasuk parti politik pembangkang dalam menjayakan Undi 18 tersebut.

“Sebarang penangguhan dalam proses ini pastinya akan menjejaskan mood anak muda untuk turut sama terlibat dalam pemulihan sistem demokrasi dalam negara kita,” katanya dalam kenyataan hari ini.


Polis Kesan sindiket pemerdagangan orang libatkan rakyat Malaysia di luar negara

KUALA LUMPUR, 1 April – Polis Diraja Malaysia (PDRM) menerima enam laporan berkaitan sindiket pemerdagangan orang melibatkan mangsa warga tempatan yang dieksploitasi sebagai buruh paksa di beberapa negara luar sepanjang tahun 2021 hingga Mac lepas.

Pengarah Jabatan Siasatan Jenayah Bukit Aman Datuk Seri Abd Jalil Hassan berkata laporan itu melibatkan 26 mangsa terdiri daripada 24 lelaki dan dua wanita yang diperdaya dan dieksploitasi untuk bekerja di Thailand, Laos, Myanmar dan Kemboja.

Beliau berkata PDRM percaya bahawa masih terdapat mangsa yang terkandas di bawah kawalan sindiket-sindiket itu yang masih tidak melaporkan kepada pihak berkuasa.

“Sindiket memperdaya mangsa melalui iklan peluang pekerjaan sebagai pegawai khidmat pelanggan di luar negara dengan tawaran gaji yang lumayan menerusi Facebook.

“Mangsa yang tertarik dengan tawaran ini akan berhubung dengan ejen melalui aplikasi WeChat, WhatsApp atau pesanan melalui Facebook. Selepas mangsa bersetuju dengan syarat-syarat pekerjaan termasuk gaji, waktu kerja dan lain-lain kebajikan, ejen menjanjikan akan mengurus serta menanggung segala kos perbelanjaan perjalanan ke destinasi pekerjaan,” katanya dalam kenyataan hari ini.

Menurutnya setelah mangsa tiba di negara berkenaan, semua dokumen perjalanan mangsa termasuk telefon akan dirampas dan dimusnahkan, selain pergerakan mangsa dikawal ketat dan turut dikurung.

Beliau berkata mangsa seterusnya dihantar ke destinasi tertentu seperti Preah Sihanouk, Kemboja; Mae Sot, Thailand; Vientiane, Laos; serta Kayin State, Myanmar dan dipaksa untuk melakukan pekerjaan perjudian dalam talian, pelaburan palsu, perlombongan bitcoin dan lain-lain penipuan.

“Mangsa juga tidak dibenarkan kembali ke negara asal selagi tidak mencapai sasaran syarikat itu dan jika mereka ingin kembali ke negara asal, mangsa diminta untuk membayar ganti rugi semua kos yang dianggarkan berjumlah RM30,000 hingga RM50,000 bagi setiap seorang,” katanya.

Beliau menjelaskan berdasarkan maklumat diperoleh, sindiket itu merupakan satu rangkaian jenayah rentas sempadan dan melibatkan sindiket yang beroperasi secara teratur serta mempunyai jalinan rangkaian yang luas.

“PDRM akan berusaha bekerjasama dengan pihak Polis Antarabangsa (Interpol) dan Polis Asean (Aseanapol) bagi tujuan membantu mengesan serta menyelamatkan mangsa di luar negara.

Abd Jalil berkata siasatan dijalankan bagi mengenal pasti ejen bertanggungjawab membuat tawaran kerja dan transporter terlibat yang membawa mangsa ke destinasi tertentu.

Beliau turut menasihatkan masyarakat berhati-hati terhadap tawaran kerja dengan gaji lumayan di luar negara melalui sebarang kaedah untuk mengelakkan orang ramai dieksploitasikan oleh pihak tidak bertanggungjawab.


Lebih RM400 juta baik pulih runtuhan cerun di jalan persekutuan seluruh negara

YAN, 19 Mac – Sebanyak 327 runtuhan cerun di sepanjang jalan-jalan persekutuan di seluruh negara telah dikenal pasti dan akan dibaik pulih dengan peruntukan keseluruhan dianggarkan lebih RM400 juta.

Menteri Kanan Kerja Raya Datuk Seri Fadillah Yusof berkata kebanyakan jalan persekutuan yang terlibat adalah di negeri-negeri di Pantai Timur selain di Negeri Sembilan, Selangor dan Perak.

“Setakat ini kita membuat baik pulih cerun di 121 lokasi daripada 327 lokasi. Ada yang yang telah siap, ada yang masih dalam pembinaan, ada yang dalam perancangan, mengikut betapa serius keruntuhan cerun tersebut.

“Ada runtuhan yang berskala kecil, yang berskala kecil itu sebahagiannya sudah siap, ada yang sederhana yang dalam perancangan dan yang besar mungkin memerlukan banyak masa untuk kita selesaikan,” katanya kepada pemberita selepas meninjau kerja pembaikan cerun FT252 Jalan Gunung Jerai di sini hari ini.

Antara lokasi runtuhan cerun berskala besar dan serius, kata beliau termasuk di Cameron Highlands, Jerantut, Kuala Lipis dan Bentong di Pahang; Kuala Klawang dan Genting Peras, Negeri Sembilan dan Simpang Pulai, Perak.

Fadillah berkata di Kedah sebanyak 12 runtuhan cerun yang berlaku di jalan persekutuan iaitu Jalan Gunung Jerai dan jalan negeri di bawah seliaan Jabatan Kerja Raya (JKR) iaitu Jalan Kuala Kedah yang sedang dibaik pulih dengan sebahagian besar daripada kerja-kerja itu telah pun siap.

Beliau berkata terdapat tujuh runtuhan cerun di Jalan Gunung Jerai dan lima di Jalan Kuala Kedah dengan kos keseluruhan untuk membaik pulih sekitar RM15 juta.

“Kalau kita melihat di bawah itu (di Jalan Gunung Jerai) kerjanya agak kompleks bukan sekadar membuat semula cerun tetapi memasang ‘netting’ untuk menghalang runtuhan dan melindungi jalan-jalan kita dan diharapkan dengan projek yang telah dijalankan ini akan mengurangkan risiko berlakunya lagi runtuhan pada masa akan datang,” katanya.

Menurut Fadillah lagi, ada beberapa lagi runtuhan cerun di jalan persekutuan lain di negeri ini yang telah dikenal pasti dan kerja-kerja baik pulih sedang dirancang membabitkan peruntukkan kira-kira RM6 juta.

Mengulas mengenai insiden tanah runtuh di Taman Bukit Permai 2, Ampang, Selangor, baru-baru ini beliau berkata kerja baik pulih runtuhan itu di bawah bidang kuasa pihak berkuasa tempatan dan kerajaan negeri, sementara kementerian menerusi JKR hanya menyediakan kepakaran dan nasihat yang diperlukan.- BERNAMA


Poliklinik diserbu, tujuh individu ditahan keluar sijil vaksin palsu

Ketua Polis Selangor Datuk Arjunaidi Mohamed berkata dalam serbuan di poliklinik berkenaan, polis turut merampas peralatan komputer yang dipercayai boleh digunakan untuk mengisi data pesakit ke dalam aplikasi MySejahtera.

Beliau berkata walaupun poliklinik tersebut menerima vaksin COVID-19 daripada Kementerian Kesihatan Malaysia (KKM), namun kandungan botol vaksin dibuang dan dipulangkan kepada KKM sebagai tanda sudah dicucuk dan sijil vaksinasi dikeluarkan.

Bercakap pada sidang media di sini hari ini, Arjunaidi berkata modus operandi poliklinik itu adalah bagi individu yang tidak mahu menerima vaksin (antivaksin), mereka tidak akan disuntik tetapi hanya dikeluarkan sijil selepas dikenakan bayaran tertentu.

Beliau juga tidak menafikan terdapatnya persaingan harga dari kumpulan lain yang menawarkan perkhidmatan yang sama dan serbuan itu dilakukan susulan pesanan ringkas yang tular melalui aplikasi WhatsApp yang menawarkan khidmat pendaftaran vaksinasi  menerusi aplikasi MySejahtera.

“Hasil penelitian di dalam komputer riba yang dirampas mendapat terdapat 5,601 pesakit yang telah didaftarkan sebagai penerima vaksinasi ke dalam sistem MySejahtera dan siasatan lanjut sedang dijalankan bagi mengenal pasti jumlah yang didaftarkan tanpa menerima suntikan,” katanya.

Arjunaidi berkata modus operandi yang digunakan dalam kes itu ialah dengan cara mendapatkan pelanggan melalui sebaran WhatsApp dan juga kenalan terdekat.

Beliau berkata kertas siasatan telah dibuka di bawah Seksyen 269 Kanun Keseksaan serta 22 (d) Akta Pencegahan dan Pengawalan Penyakit Berjangkit 1988. – BERNAMA


Ubat batuk dikait kematian 66 kanak-kanak Gambia tidak berdaftar di Malaysia

Beliau berkata kesemua produk tersebut ialah Promethazine Oral Solution, Kofexmalin Baby Cough Syrup, Makoff Baby Cough Syrup dan Magrip N Cold Syrup.

Beliau bagaimanapun berkata Kementerian Kesihatan (KKM) menerusi Bahagian Regulatori Farmasi Negara (NPRA) akan terus menjalankan pemantauan berkaitan kejadian itu untuk memastikan kualiti, keselamatan dan keberkesanan ubat-ubatan di negara ini terjamin.

Semalam, Pertubuhan Kesihatan Sedunia (WHO) mengeluarkan amaran mengenai empat produk ubat yang dikilangkan oleh Maiden Pharmaceuticals itu, malah Agensi kesihatan Pertubuhan Bangsa-Bangsa Bersatu (PBB) turut memberi amaran bahawa ubat-ubatan yang tercemar itu mungkin sudah diedarkan di luar negara Afrika Barat dengan ‘kemungkinan wujud pendedahan global’.

Dalam kenyataan berasingan, Dr Noor Hisham memaklumkan tiada kemasukan dua produk Mi Sedaap keluaran Indonesia yang dikesan mengandungi ethylene oxide iaitu racun perosak yang tidak dibenarkan penggunaannya dalam makanan berdasarkan Peraturan-Peraturan Makanan 1985.

Produk terlibat adalah Mi Sedaap Korean Spicy Chicken Instant Noodles dengan tarikh luput 21 Mei 2023 dan Mi Sedaap Korean Spicy Soup Instant Noodles dengan tarikh luput 17 Mac 2023.

Beliau menjelaskan ethylene oxide merupakan sebatian gas kimia bersifat karsinogenik dan sering digunakan bagi menjalankan fumigasi atau pewasapan untuk membasmi makhluk perosak seperti serangga.

“KKM akan terus menjalankan pemantauan di pasaran dan mengenakan tindakan Tahan, Uji dan Lepas (TUL) di semua pintu masuk negara. KKM sentiasa peka dan prihatin terhadap perkara yang boleh mengancam kesihatan pengguna.

“Sebarang maklumat atau kemusykilan berhubung isu ini, pengguna boleh menghubungi Pejabat Kesihatan Daerah yang terdekat, menyalurkan melalui laman web http://moh.spab.gov.my atau laman facebook Bahagian Keselamatan dan Kualiti Makanan,” tambahnya. – BERNAMA


AKCC cipta kemenangan di RPGC

AYER KEROH 3 Julai- Pasukan Ayer Keroh Country Club (AKCC)
yang diketuai Datuk Rahmad Mariman diangkat sebagai pemenang pertandingan golf Inter-Club Match.

Ujar Rahmad, dia bersama pasukan juga ingin merakamkan terima kasih kepada tuan rumah di atas hospitaliti yang amat mesra dan meriah sepanjang perlawanan.